Bot pukat tunda bersama tiga nelayan Myanmar ditahan APMM
Oleh LUQMAN RIDHWAN MOHAMED NOR

4 Mei 2023, 6:33 pm
PARIT BUNTAR – Agensi Penguatkuasaan Maritim Malaysia (Maritim Malaysia) Zon Maritim Kuala Kurau menahan sebuah bot nelayan tempatan jenis pukat tunda bersama tiga nelayan warga Myanmar pada kedudukan 11.3 batu nautika barat daya Kuala Gula, Kuala Kurau semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, bot berkenaan ditahan  kira-kira pukul 4.15 petang semasa anggotanya melakukan rondaan di perairan Kerian dan Larut Matang.
“Hasil pemeriksaan menemukan seramai tiga nelayan warga Myanmar termasuk tekong berumur 23 hingga 39 tahun dan tidak memiliki dokumen pengenalan diri yang sah berada di atas bot itu.
“Pemeriksaan lanjut mendapati, bot terbabit memiliki lesen yang sah namun tekong gagal mengemukakan kebenaran penggunaan kru warga asing oleh Ketua Pengarah Perikanan Malaysia dan bot tidak diusahakan sendiri oleh pemilik,” katanya dalam satu kenyataan di sini hari ini.
Katanya, kesemua nelayan, bot dan peralatan menangkap ikan ditahan dan dibawa ke Jeti Zon Maritim Kuala Kurau untuk tindakan lanjut.
“Kes disiasat di bawah Seksyen 6 (1)(c) Akta Imigresen 1959/63 kerana tinggal di Malaysia tanpa dokumen pengenalan diri yang sah dan Seksyen 8(b) Akta Perikanan 1985 kerana melanggar syarat sah lesen iaitu menggunakan kru warga asing tanpa kebenaran serta bot tidak diusahakan sendiri oleh pemiliknya.- KOSMO! ONLINE


Barisan pemimpin pribumi tuntut Raja Charles III minta maaf
Oleh WAN AZHAR WAN ABDULLAH

4 Mei 2023, 5:32 pm
SYDNEY, Australia – Sekumpulan pemimpin masyarakat Orang Asli dari negara-negara bekas koloni Britain hari ini mendesak Raja Charles III segera memohon maaf di atas amalan ‘perkauman berkurun-kurun’ dan ‘legasi genosid’ monarki tersebut.
Dalam sepucuk surat menjelang pertabalan baginda pada hujung minggu ini, wakil masyarakat pribumi dari 12 negara komanwel itu juga meminta wang pampasan dan harta karun kebudayaan yang dicuri oleh Empayar British dipulangkan semula.
Surat itu ditanda tangani oleh sebilangan pemimpin di Australia dan negara-negara rantau Caribbean di mana masyarakat Orang Asli dibunuh oleh penjajah Britain dan ditawan untuk dijadikan hamba abdi.
Raja Charles III meningkatkan usaha untuk berkomunikasi dengan barisan pemimpin masyarakat pribumi terbabit sejak beberapa tahun belakangan ini.
Walaupun baginda mengaku bahawa institusi monarki Britain perlu ‘mengaku salah laku yang membentuk masa lalu’,  surat berkenaan pergi lebih jauh apabila mendesaknya membuat permohonan maaf rasmi diraja.
Surat itu turut ditanda tangani oleh anggota Parlimen Australia pertama dalam kalangan Orang Asli, Nova Peris. – AFP


Badan pembantu rumah melecur, didera majikan
Oleh NURUL IZZATI ZAINI

4 Mei 2023, 7:14 pm
KUALA LUMPUR – Seorang pembantu rumah bukan sahaja lebam di mata dan muka, malah melecur hampir seluruh badan akibat didera oleh majikannya, di sebuah rumah di Jalan Hujan Emas 3, di sini.
Bukan itu sahaja, wanita warga asing berusia 39 tahun itu juga mengaku sering dipukul, ditampar dan pernah dicederakan oleh majikannya di bahagian tangan dengan menggunakan seterika sebelum ini.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima aduan daripada seorang lelaki tempatan pada 23 April lepas kira-kira pukul 12.50 tengah hari yang mengesyaki jirannya mendera pembantu rumah.
“Sehubungan itu, sepasang suami isteri masing-masing berusia 34 dan 33 tahun merupakan majikan pembantu rumah itu ditahan pada hari yang sama.
“Siasatan awal pihak polis di lokasi kejadian mendapati mangsa mengalami kecederaan serius iaitu melecur hampir seluruh badan dan lebam di kedua-dua belah mata dan muka.
“Mangsa mendapatkan rawatan di Pusat Perubatan Universiti Malaya dan ditempatkan di rumah perlindungan,” katanya dalam kenyataan.

Tambah Amihizam, mangsa sudah bekerja sebagai pembantu rumah di lokasi kejadian selama lebih setahun dan seringkali dipukul serta dicederakan oleh majikannya.
Ujarnya, barang kes iaitu objek keras yang dipercayai digunakan oleh suspek mencederakan mangsa turut dirampas bagi membantu siasatan.
Dalam pada itu, kertas siasatan telah dirujuk ke Jabatan Peguam Negara semalam dan majikan mangsa akan dibawa ke Mahkamah Kuala Lumpur esok.
Kes akan dibicarakan di bawah Kanun Keseksaan dan Akta Anti Pemerdagangan Orang dan Anti Penyeludupan Migran (ATIPSOM) 2007. – KOSMO! ONLINE


Tiada jawatan guru sandaran, buka guru ‘one-off’ – Fadhlina
Oleh ISKANDAR SHAH MOHAMED

4 Mei 2023, 4:39 pm
KUALA SELANGOR – Kementerian Pendidikan (KPM) tidak bercadang mewujudkan semula jawatan guru sandaran bagi menampung isu kekurangan guru di seluruh negara.
Namun, kementerian itu menawarkan pengambilan guru secara ‘one-off’ yang mula dibuka pada bulan lalu.
Menteri Pendidikan, Fadhlina Sidek berkata, sebanyak 260,00 permohonan diterima menerusi Suruhanjaya Perkhidmatan Pelajaran (SPP) setakat ini.
Katanya, hanya 19,000 kekosongan yang ditawarkan bagi mengisi kekurangan guru tersebut.
“Mereka yang memohon itu diharap memenuhi kriteria ditetapkan kerana pengambilan dan penempatan guru dibuat secara ‘one-off’.
“Kita setakat ini tiada bercadang mewujudkan semula guru sandaran,” katanya ketika ditemui selepas program Ziarah Selamat Hari Raya Cikgu di Tanjong Karang di sini, hari ini.

Kesatuan Perkhidmatan Perguruan Kebangsaan Malaysia (NUTP) sebelum ini memohon KPM menawarkan semula jawatan guru sandaran bagi menampung isu kekurangan guru termasuk di Sabah dan Sarawak.
Fadhlina menegaskan lebih 8,000 guru baharu diambil bagi pengambilan pertama pada Februari lalu. – KOSMO! ONLINE


Mangsa ribut Kampung Melayu Majidee terima bantuan RM3,000
Oleh KHAIRUL MOHD. ALI

4 Mei 2023, 6:08 pm
JOHOR BAHRU – Kesemua keluarga melibatkan 176 kediaman yang terjejas akibat kejadian ribut di Kampung Melayu Majidee, di sini semalam akan menerima bantuan berjumlah RM3,000.
Menteri Besar, Datuk Onn Hafiz Ghazi berkata, peruntukan segera itu bertujuan untuk meringankan beban mangsa-mangsa yang terjejas dengan bencana berkenaan.
“Saya berkesempatan turun ke kawasan berkenaan bagi menziarah dan mendengar rintihan mangsa yang terlibat serta melihat tahap kerosakan.
“Justeru, kerajaan negeri bersetuju meluluskan peruntukan segera bagi setiap isi rumah terjejas melalui Majlis Agama Islam Negeri Johor sebanyak RM1,000, Yayasan Bandaraya Johor Bahru (RM1,000) dan Pejabat Menteri Besar Johor (RM1,000),” katanya dalam satu kenyataan, di sini hari ini.-KOSMO! ONLINE


ADUN Belantik rebah di bilik air, kritikal di HSAH
Oleh KOSMO!

4 Mei 2023, 5:16 pm
SUNGAI PETANI – Ahli Dewan Undangan Negeri (ADUN) Belantik, Datuk Mohd. Isa Shafie dilaporkan dalam keadaan kritikal dan kini dirawat di Unit Rawatan Rapi (ICU) Hospital Sultan Abdul Halim (HSAH), di sini.
Mohd. Isa, 69, dimasukkan ke Hospital Sik, dekat sini pada semalam sebelum dipindahkan ke HSAH pada pukul 4 pagi tadi kerana mengalami jangkitan kuman pada jantung, paru-paru dan buah pinggang.
Timbalan Yang Dipertua Pas Kawasan Sik, Ahmad Tarmizi Sulaiman berkata, anak kepada Mohd. Isa memaklumkan ADUN terbabit kelihatan lemah sebelum rebah di bilik air rumahnya di Kampung Jelutong, Sik kira-kira pukul 1.30 tengah hari semalam sebelum dikejarkan ke hospital.
“Keadaan kesihatannya lemah dan menurun sebelum doktor menidurkannya. Saya mohon orang ramai mendoakan beliau agar sembuh dan dapat terus berkhidmat kepada rakyat Belantik,” katanya di sini hari ini.
Beliau berkata, orang ramai tidak dibenarkan melawat ADUN itu ketika ini selain mengharapkan kesemua ahli keluarganya bersabar menghadapi ujian berkenaan.
Mohd. Isa berkhidmat di Dewan Undangan Negeri (DUN) Belantik selama tiga penggal dan beliau sebelum ini dilaporkan menghidap penyakit diabetes dan tekanan darah tinggi serta jantung. – KOSMO! ONLINE


PasRelief bina semula Pejabat Kementerian Buruh, Palestin
Oleh KOSMO!

4 Mei 2023, 6:27 pm
PETALING JAYA – Pusat Bantuan dan Kemanusiaan Pas (PasRelief) kini dalam fasa membangunkan semula bangunan Pejabat Kementerian Buruh, Palestin yang musnah dalam peperangan pada tahun 2021.
Menerusi satu kenyataan PasRelief berkata, projek kerjasama dengan Kementerian Buruh, Palestin itu menyasarkan sumbangan bernilai RM1.1 juta bagi menyiapkan bangunan setinggi tiga tingkat dengan keluasan 270 meter persegi.
“Buat masa sekarang, fasa pembinaan telah berada di tingkat kedua. Tingkat pertama pula sudah bermula fasa pemasangan elektrik.
“Sebanyak RM 250,000 masih diperlukan bagi merealisasikan hasrat dan harapan rakyat Palestin bagi masa depan yang lebih baik,”ujar kenyataan itu.
Justeru, PasRelief menyeru dan mengajak orang ramai untuk sama-sama membantu dalam menyiapkan sepenuhnya pembangunan Pejabat Kementerian Buruh yang masih dalam fasa pembinaan sekarang.
Jelasnya, bangunan itu akan menjadi tempat permulaan baru untuk bekerja dan harapan untuk anak muda dan rakyat Palestin.

Terdahulu katanya, peperangan yang meletus pada dua tahun lalu telah menyebabkan banyak runtuhan rumah dan bangunan hancur.
Insiden itu juga menyebabkan ramai kehilangan tempat bekerja termasuklah Pejabat Kementerian Buruh.
Sehubungan itu, sebarang sumbangan boleh disalurkan melalui https://infaqpay.my/plus/tabung-bantuan-palestine-pasrelief atau ke akaun Tabung Kemanusiaaan PasRelief 5640 7061 4481 Maybank.-KOSMO! ONLINE


Mahfuz tuntut Sanusi bayar segera ganti rugi saman fitnah
Oleh JAMLIAH ABDULLAH

4 Mei 2023, 5:13 pm
ALOR SETAR – Pengerusi Pakatan Harapan (PH) Kedah, Datuk Mahfuz Omar menuntut Menteri Besar, Datuk Seri Muhammad Sanusi Md. Nor menyelesaikan bayaran ganti rugi kes saman fitnah sebanyak RM120,000 berserta kos tambahan dengan segera.
Menurut Mahfuz, beliau akan berbincang dengan peguamnya dalam masa terdekat untuk tindakan bersesuaian termasuk memfailkan notis kebankrapan atau menyita aset Menteri Besar Kedah itu jika bayaran masih tidak dibuat.
“Jadi saya kena minta peguam untuk bertindak membuat tuntutan tersebut atau akan tunggu apa nasihat sama ada nak fail kebankrapan ke atasnya atau sita harta beliau yang berjumlah RM120,000.
“Saya hanya menunggu sajalah, apa nasihat peguam yang boleh saya lakukan,” katanya pada sidang akhbar di Pejabat Parti Amanah Negara (Amanah) Kedah, di sini hari ini.
Mengulas lanjut, Mahfuz menyifatkan alasan Muhammad Sanusi meminta beliau merujuk dan berurusan dengan peguamnya bukan secara terus adalah tidak relevan, malah melengahkan bayaran saman itu.
Pada 9 Oktober 2019, bekas Ahli Parlimen Pokok Sena itu memfailkan saman berdasarkan hantaran dibuat Muhammad Sanusi melalui akaun Facebooknya pada 30 Julai tahun sama mengaitkan beliau dalam isu pemindahan premis judi ke kawasan itu.

Pada 3 April, Muhammad Sanusi gagal dalam rayuan saman fitnah dalam kes tersebut selain Mahfuz memohon untuk menaikkan saman tersebut daripada RM50,000 kepada RM120,000.
Kelmarin, Muhammad Sanusi dilaporkan meminta Mahfuz agar menggunakan saluran peguam antara peguam untuk menyelesaikan isu bayaran saman berkenaan. – KOSMO! ONLINE


Ayah dah tak sakit lagi okey – Anak Ridzuan Hashim
Oleh Kosmo

4 Mei 2023, 6:45 pm
PETALING JAYA – “Separuh nyawa saya pergi selama-lamanya.”
Demikian ungkap anak perempuan pelakon Allahyarham Ridzuan Hashim iaitu Diyana Ridzuan selepas kehilangan bapa tercintanya hari ini.
Menurut Diyana, pemergian Ridzuan ibarat membawa separuh nyawanya.
“Minta sedekahkah al-Fatihah untuk ayah saya. Ayah, ini foto terakhir kita bersama.
“Beritahu saya bagaimana untuk menjadi kuat selepas semua yang saya lakukan adalah untuk ayah. Tak kuat tetapi tak mengapa, ayah sudah tidak sakit lagi okey,” katanya dalam InstaStory hari ini.
Meskipun berduka, Diyana tetap reda dengan ketentuan Ilahi yang menjemput pulang bapanya ke negeri abadi.

TANGKAP layar luahan Diyana selepas kehilangan bapa tercinta hari ini.
“Saya reda ayah tetapi di mana saya nak cari semangat untuk bekerja bersungguh-sungguh jika semuanya memang untuk ayah.
“Saya paling rapat dengan ayah. Separuh nyawa saya pergi selama-lamanya,” ujarnya.
Lebih memilukan, Diyana turut berkongsi foto raya terakhirnya bersama Ridzuan yang dirakam pada 24 April lalu.
Hari ini, industri hiburan tanah air dikejutkan dengan berita pemergian Ridzuan Hashim, 62, yang dilaporkan meninggal ketika bersarapan pagi tadi di rumahnya.
Allahyarham yang cukup ikonik dengan karakter King menerusi filem KL Gangster itu berkahwin dengan Didie Alias pada 1991 namun disahkan bercerai pada 2002.
Hasil perkongsian hidupnya dengan Didie selama 11 tahun, mereka dikurniakan lima orang cahaya mata.
Sepanjang karier seninya, Allahyarham pernah menjadi kegilaan ramai usai lakonan filem Hati Bukan Kristal yang melayakkan diri dijulang sebagai Pelakon Lelaki Terbaik Festival Filem Malaysia kesembilan pada 1992. – KOSMO! ONLINE


Agong, Permaisuri ke London sempena Istiadat Pertabalan Raja Charles III
Oleh KOSMO!

4 Mei 2023, 5:23 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah tiba di London, United Kingdom, semalam bagi mengadakan lawatan khas hingga 14 Mei ini.
Menerusi hantaran di Facebook Istana Negara hari ini, pesawat khas yang membawa Seri Paduka berdua serta delegasi telah mendarat di Lapangan Terbang Luton, London pada 9.30 malam waktu tempatan (4.30 pagi waktu Malaysia).
Keberangkatan tiba Seri Paduka berdua disambut wakil Istana Buckingham, Deputy Lord Lieutenant Elizabeth Slack, Wakil Khas Foreign Secretary, David Gordon-MacLeod dan Pesuruhjaya Tinggi Malaysia ke United Kingdom, Datuk Zakri Jaafar serta isteri, Datin Nor Aini Abdul Rahman.
Lawatan khas Seri Paduka Baginda berdua ke London adalah atas persilaan Raja Charles III bagi menghadiri Istiadat Pertabalan baginda sebagai Pemerintah United Kingdom di Westminster Abbey pada Sabtu ini.
Seri Paduka berdua turut dijadualkan menghadiri majlis resepsi dihoskan Raja Charles III di Istana Buckingham, esok.
Menurut kenyataan Istana Negara lagi, kali terakhir Seri Paduka berdua berkenan berangkat ke Istana Buckingham adalah pada 12 Oktober tahun lalu sempena kunjungan hormat ke atas Raja Charles III. – KOSMO! ONLINE


Kanak-kanak diterbangkan ke HTAA bukan kerana strok haba
Oleh ABDUL RASHID ABDUL RAHMAN

4 Mei 2023, 4:26 pm
KUANTAN – Kanak-kanak lelaki yang diterbangkan dari Pulau Tioman ke Hospital Tengku Ampuan Afzan (HTAA) di sini semalam tidak mengalami strok haba sebaliknya mengalami jangkitan kuman di bahagian otak.
Pengarah Kesihatan Negeri Pahang, Datuk Dr. Nor Azimi Yunus berkata, kanak-kanak berusia lapan tahun yang mengalami simptom sawan dengan demam, muntah dan keletihan itu didiagnosis mengalamai meningitis.
“Pesakit yang dibawa ke HTAA melalui Mercy Flight Tentera Udara Diraja Malaysia (TUDM) itu seterusnya dirawat di Jabatan Kecemasan HTAA dan menjalani siasatan melalui CT Scan, pengambilan darah dan diberikan rawatan selanjutnya.
“Pesakit dalam keadaan stabil dengan diagnosis adalah meningoencephalitis iaitu jangkitan pada otak dan bukan strok haba seperti yang tular sebelum ini,”katanya di sini hari ini.
Hari ini terdapat laporan media menyatakan seorang kanak-kanak lelaki dipercayai mengalami strok haba diterbangkan dari Pulau Tioman menerusi penerbangan ihsan TUDM malam semalam.
Menurut Nor Azimi berdasarkan laporan mendapati pada pukul 11.45 malam semalam satu kes dirujuk daripada Klinik Kesihatan Tekek Pulau Tioman ke HTAA dengan diagnosis meningitis atau jangkitan kuman.

Katanya kes tersebut melibatkan seorang kanak-kanak berumur lapan tahun dari Pulau Tioman yang mendapatkan rawatan dengan simptom sawan setelah mengalami demam, muntah dan keletihan selama dua hari sebelumnya.
Sementara itu beliau memberitahu maklumat daripada Jabatan Meteorologi Malaysia menunjukkan suhu harian bagi Negeri Pahang adalah kurang dari 35 darjah selsius dan masih terkawal.
“Jabatan Kesihatan Negeri Pahang menasihatkan orang ramai agar sentiasa mengambil langkah berjaga-jaga bagi mengelakkan berlaku kesan kesihatan berikutan cuaca panas,”ujarnya.-KOSMO! ONLINE


KPM kuat kuasa larangan aktiviti luar murid, pelajar
Oleh ISKANDAR SHAH MOHAMED

4 Mei 2023, 4:25 pm
KUALA SELANGOR – Kementerian Pendidikan (KPM) mengeluarkan arahan larangan sebarang aktiviti luar termasuk kokurikulum murid dan pelajar sekolah bagi mengelak serangan strok haba.
Arahan itu dikeluarkan menerusi satu pekeliling yang berkuat kuasa secara serta-merta mulai semalam.
Menteri Pendidikan, Fadhlina Sidek berkata, kementeriannya meminta semua guru besar dan pengetua sekolah di seluruh negara mematuhi garis panduan terbaharu itu.
Katanya, keputusan mengenai larangan itu melibatkan semua kegiatan luar termasuk sukan, perkhemahan dan merentas desa.
“Ia melibatkan semua sesi persekolahan sama ada waktu pagi atau petang dan pembelajaran hanya dijalankan sepenuhnya dalam kelas atau bilik darjah.
“Larangan terkini itu meliputi garis panduan baharu yang ditetapkan KPM selepas turut memberi kelonggaran pemakaian pakaian sukan ekoran cuaca panas ketika ini,” katanya ketika ditemui pada program Ziarah Selamat Hari Raya Cikgu di Tanjong Karang di sini, hari ini.

Jelas Fadhlina, pihaknya sentiasa memantau keadaan cuaca dan suhu semasa dengan Jabatan Meteorologi Malaysia (MetMalaysia).
“Setakat ini, suhu sedia ada masih tidak menentu dengan berada pada tahap Amaran Satu.
“Jika berada pada amaran dua dan tiga selama tiga hari berturut-turut, kita akan memberi kelonggaran untuk sekolah dicutikan,” ujarnya. – KOSMO! ONLINE


Dua ‘stesen minyak’ haram diserbu KPDN
Oleh SYED AZLAN SAYID HIZAR

4 Mei 2023, 3:49 pm
PADANG BESAR – Dua lagi ‘stesen minyak’ haram yang menjual bahan bakar bersubsidi kepada kenderaan asing diserbu pasukan penguat kuasa Pejabat Kementerian Perdagangan Dalam Negeri dan Kos Sara Hidup (KPDN) di Wang Kelian, dekat sini semalam.
Pengarah KPDN negeri, Norazah Jaapar berkata, kegiatan penyelewengan petrol dan diesel bersubsidi itu berjaya dibongkar menerusi Ops Tiris yang dijalankan di kawasan tanah lapang di situ.
Katanya, serbuan dilakukan pada pukul 11.15 pagi hasil risikan yang dilakukan sejak beberapa minggu yang lalu.
“Dalam serbuan di lokasi pertama, kami mendapati sebuah kereta sedang menyedut keluar diesel dari tangki tambahan kenderaan tersebut menggunakan pam penyedut minyak beserta hos masuk ke dalam tong dram.
“Ia melibatkan sebanyak 1,000 liter diesel bersubsidi dianggarkan sebanyak 1,000 liter,” katanya dalam satu kenyataan di sini hari ini.
Kata beliau, seorang remaja lelaki warga tempatan berusia 17 tahun yang berada di lokasi serbuan mengaku sebagai pengambil upah bagi kegiatan penyelewengan diesel ditahan bagi membantu siasatan.

Menurut Norazah, kesemua minyak diesel, tong drum, pam penyedut minyak, paip getah penyedut minyak, sebuah kereta yang mempunyai tangki tambahan dengan nilai rampasan di lokasi pertama dianggarkan bernilai RM7,850.00 disita untuk siasatan lanjut. – KOSMO! ONLINE


Bukan kereta tetapi traktor Peugeot 206
Oleh KOSMO!

4 Mei 2023, 4:12 pm
LONDON –  Seorang pemilik kereta hatchback  Peugeot 206 menggunakan empat roda traktor gergasi untuk menggerakkan kenderaannya di laluan berlumpur di  Warwickshire, England, lapor portal berita The Sun semalam.
Pengubahsuaian itu dilakukan oleh tiga orang  jurutera selepas mereka menemui kereta tersebut di lokasi simpanan barang buangan di Backpool pada 2014.
“Kami mengimbau  zaman kanak-kanak daripada  (program) televisyen iaitu Top Gear, Scrapheap Challenge dan Chop Shop dengan membina semua perkara ‘gila’ yang kami lihat dan fikir.
“Sekarang kami lebih tua berbanding hari-hari itu. Kereta traktor ini  sebenarnya yang kedua kami telah ubah suai” kata Gareth Jenkins dari Nuneaton Warwickshire kepada portal berita The Sun.
Tiga rakan jurutera itu pada mulanya mengubah suai kereta Ford Fiesta manual dengan menggunakan empat roda gergasi,  namun kata mereka, pengubahsuaian menggunakan Peugeot 206 automatik adalah lebih berjaya.
“Kami hanya mahu melihat sama ada boleh memasang roda traktor pada kereta.

“Bagi memastikan roda traktor muat, kami mengimpal rim keluli kemudian mengimpal satu lagi di bahagian belakang yang dipasang pada kereta ini,” katanya. – Agensi


Jangan beri peluang musuh politik jejas sokongan rakyat – Kon Yeow
Oleh SITI NOR MAS ERAH AMRAN

4 Mei 2023, 4:01 pm
SEBERANG PERAI – Jentera Pakatan Harapan (PH) dan rakan gabungan Kerajaan Perpaduan dinasihatkan tidak memberi peluang kepada musuh politik yang mahu mengambil kesempatan menjejaskan sokongan rakyat terhadap calon Pilihan Raya Negeri (PRN) nanti.
Pengerusi PH negeri, Chow Kon Yeow berkata, segala isu berbangkit diharapkan dapat dihentikan dengan segera.
Menurutnya, fokus utama kini tertumpu kepada kemenangan kerusi yang dipertandingkan bagi memastikan khidmat dapat diteruskan khusus kepada rakyat negeri ini.
“Demi mencapai kemenangan besar di Pulau Pinang, saya minta semua keahlian sama ada DAP mahupun rakan kami dari PH dan rakan daripada Kerajaan Perpaduan, jangan timbulkan peluang kepada musuh politik kita untuk mempermainkan isu yang boleh menjejaskan sokongan rakyat kepada barisan calon kelak.
“Itu yang menjadi harapan saya pada ketika ini dan fokus kini diberikan sepenuhnya untuk persiapan PRN dengan gandingan kuat antara PH serta Barisan Nasional (BN),” katanya.
Beliau berkata demikian ketika diminta mengulas berhubung terdapat ‘usaha’ mahu menggantikan dirinya daripada terus memegang jawatan Ketua Menteri apabila menang PRN nanti. – KOSMO! ONLINE


[VIDEO] MB Johor lagi sekali buat lawatan mengejut di BSI
Oleh NUR HUDA MUSA

4 Mei 2023, 4:37 pm
PETALING JAYA – Menteri Besar Johor, Datuk Onn Hafiz Ghazi sekali lagi mengadakan lawatan di Bangunan Sultan Iskandar (BSI) di Johor Bahru semalam.
Sebuah video memaparkan situasi ketika lawatan itu menunjukkan Onn Hafiz kecewa dengan keadaan lalu lintas yang sesak ekoran hanya satu lorong sahaja dibuka.
Onn Hafiz kemudian dilihat mengarahkan sebuah kenderaan yang menghalang salah satu lorong motosikal itu untuk kerja-kerja penyelenggaraan dialihkan bagi mengelak kesesakan.
Sementara itu, beliau menerusi ciapan di Twitter berkata, pihaknya berharap agar kerja-kerja penyelenggaraan di BSI dapat dilakukan dengan lebih efisien.
“Syukur Alhamdulillah. Awal pagi tadi saya sempat meninjau lagi keadaan di BSI.
“Saya yakin bahawa pemantauan dan koordinasi yang baik dapat mengurangkan isu kesesakan ini,” ciapnya.

Selain itu, beliau turut mengucapkan terima kasih kepada semua pegawai imigresen dan kastam, petugas Polis Diraja Malaysia (PDRM), Jabatan Sukarelawan Malaysia (Rela), Jabatan Kerja Raya (JKR) dan semua pihak yang membantu bagi mengurangkan kesesakan.
Terdahulu, beliau sebelum ini membuat pemeriksaan mengejut di fasiliti yang sama menjelang musim perayaan dan menggesa kakitangan supaya lebih bersedia menghadapi kesesakan lalu lintas. – KOSMO! ONLINE

@jdt01unite Patutlah orang selalu marah 😩 #MBJohor #BangsaJohor #CIQ #BSI #secondlinkcheckpoint #Singapore #Johor #jdt #fyp #fypage #fypシ゚viral #fyppppppppppppppppppppppp ♬ original sound – JDT01Unite – JDTUnite0123


MB Johor arahkan JKR baiki segera jalan sekitar Pasir Gudang, Senai
Oleh MOHAMAD FAIZAL HASHIM

4 Mei 2023, 3:55 pm
JOHOR BAHRU – Kerajaan negeri mengarahkan Jabatan Kerja Raya (JKR) dan syarikat terbabit untuk mengambil tindakan segera bagi membaik pulih jalan-jalan di sekitar Pasir Gudang dan Senai.
Menteri Besar Johor, Datuk Onn Hafiz Ghazi berkata, ini bertujuan untuk menjamin keselamatan pengguna jalan raya selain memberi keselesaan serta mengurangkan kesesakan yang berlaku di Lebuh Raya Pasir Gudang dan Senai.
“Dukacita melihat keadaan jalan-jalan di sekitar Pasir Gudang dan Senai yang tidak banyak berlaku perubahan sejak lawatan saya yang lalu.
“Saya telah meminta pihak JKR dan syarikat yang terbabit mengambil tindakan dan penyelesaian segera khususnya melibatkan kerja pembaikan di sekitar Pasir Gudang dan Senai menghala ke Johor Bahru,” katanya dalam satu kenyataan di sini hari ini.
Terdahulu, Onn Hafiz turut berkesempatan melihat sendiri keadaan lebuh raya di Pasir Gudang yang banyak mengalami kerosakan yang mengganggu kelancaran lalu lintas.
Beliau berkata, penambahbaikan yang difikirkan perlu untuk disegerakan ialah menaik taraf Lebuh Raya Pasir Gudang daripada empat lorong kepada enam lorong dari persimpangan Bandar Seri Alam/Taman Rinting ke Pasir Gudang.

“Selain itu, projek lain yang perlu dilakukan segera ialah pembinaan jalan penghubung Jalan Cempedak 2, Taman Kota Masai ke Jalan Nikel, Zon 12C, kita percaya ia akan dimulakan pada bulan depan.
“Turut perlu disediakan ialah projek jejambat Jalan Besar, Pasir Gudang. Saya sedar masih banyak lagi jalan-jalan yang memerlukan penambahbaikan di Pasir Gudang, Senai dan seluruh Johor,” katanya. – KOSMO! ONLINE


Siapa ada urusan hutang dengan arwah, hubungi saya – Didie Alias
Oleh MOHD. HAIKAL ISA

4 Mei 2023, 3:46 pm
PETALING JAYA – “Siapa yang ada (urusan) hutang dengan arwah boleh hubungi saya.”
Demikian luahan sayu bekas isteri pelakon Allahyarham Ridzuan Hashim memberi perkhabaran duka tentang kematian bekas suaminya itu tengah hari tadi.
Didie atau nama sebenarnya, Fadzilah Mohd. @ Ali berkongsi muat naik sebuah video Ridzuan yang terkenal dengan gelaran ‘King’ itu, sebentar tadi.
“Nak bagi tahu kepada semua sahabat-sahabat, saudara-mara dan sahabat-handai yang mengenali bekas suami saya, Mohd. Ridzuan bin Hashim, beliau sudah kembali ke rahmatullah tadi.
“Kepada siapa yang ingin melawat jenazah, beliau masih ada di Hospital Kuala Lumpur (HKL).
“Saya akan ‘update’ di mana beliau akan dikembumikan. Ampunkan dan maafkan beliau,” katanya dalam penuh beremosi dalam video tersebut.

View this post on Instagram

A post shared by Didie Alias (@ladydidiemsia)

Terdahulu, dunia hiburan tanah air dikejutkan dengan pemergiaan mengejut Allahyarham Ridzuan Hashim yang menghembuskan nafas terakhir di HKL pada pukul 1.57 tengah hari tadi.
Berita pemergian pelakon yang berusia 62 tahun itu disahkan oleh anak saudara Allahyarham, Kamarul Izham Ahmad Badri kepada media sebentar tadi.
“Bapa saudara saya meninggal dunia di Hospital Kuala Lumpur sekitar sejam lalu. Buat masa ini jenazah masih berada di hospital dan keluarga sedang menguruskan hal pengebumian,” kata Kamarul Izham.
Allahyarham berkahwin dengan Didie Alias pada 1991 dan bercerai pada 2002, hasil perkongsian hidupnya dengan Didie, beliau mendapat 5 anak. – KOSMO! ONLINE – KOSMO! ONLINE


Kerajaan beri jaminan tiada lagi isu tiket penerbangan mahal
Oleh IVAN AMIRUL

4 Mei 2023, 4:06 pm
PAPAR – Kerajaan memberi jaminan tiada lagi masalah timbul berkaitan isu tiket penerbangan mahal dari Semenanjung ke Sabah dan Sarawak pada musim perayaan
Timbalan Perdana Menteri, Datuk Seri Dr Ahmad Zahid Hamidi berkata, Menteri Pengangkutan, Anthony Loke Siew Fook sudah berbincang dengan syarikat penerbangan dan berharap mereka tidak menggunakan asas penetapan harga tiket penerbangan hanya berdasarkan permintaan dan penawaran.
“Mesti ada juga unsur tanggungjawab sosial korporat (CSR). Oleh itu, perkara ini dapat diatasi dengan segera dan kami (kerajaan) amat prihatin dengan permasalahan ini,” katanya.
Beliau berkata demikian pada sidang akhbar selepas melawat Maktab Rendah Sains Mara (MRSM) Kota Kinabalu, hari ini.
Dalam pada itu, Ahmad Zahid memaklumkan, kerajaan bakal memantau harga tiket penerbangan ke Sabah dan Sarawak dari Semenanjung menjelang perayaan Pesta Kaamatan dan Hari Gawai yang bakal disambut menjelang hujung bulan ini dan awal bulan depan.
“Kita akan lihat pada Hari Kaamatan dan Gawai nanti supaya masalah ini (harga tiket penerbangan) tidak timbul lagi.

“Saya bersama Perdana Menteri, Datuk Seri Anwar Ibrahim dan Timbalan Perdana Menteri, Datuk Seri Fadillah Yusof akan memantau supaya perkara ini dilaksanakan sepenuhnya,” katanya yang juga Menteri Kemajuan Desa dan Wilayah.
Sementara itu, ditanya mengenai cadangan kerajaan Sarawak menubuhkan syarikat penerbangan butik, Ahmad Zahid memaklumkan, Perdana Menteri pada dasarnya bersetuju dengan cadangan berkenaan untuk menyediakan perkhidmatan penerbangan antara Sabah dan Sarawak. – KOSMO! ONLINE


Kematian Sheikh Khader Adnan atas kecuaian Israel – Mohd. Na’im
Oleh MOHD. HUSNI MOHD. NOOR

4 Mei 2023, 4:33 pm
PUTRAJAYA – Kerajaan menzahirkan ucapan takziah kepada aktivis Palestin, Almarhum Sheikh Khader Adnan yang dilaporkan telah meninggal dunia ketika dalam tahanan di penjara Israel.
Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, tokoh itu dilaporkan meninggal dunia di penjara Israel pada 2 Mei lalu selepas mogok lapar selama 86 hari.
“Kami difahamkan mogok lapar sebagai tindakan protes dan membantah penahanan sewenang-wenangnya pihak Israel terhadap rakyat Palestin serta layanan kejam terhadap tahanan.
“Kecuaian serta keengganan pihak berkuasa Israel menyediakan kemudahan perubatan menyebabkan kematian Almarhum dan tindakan itu sangat tidak berperikemanusiaan serta tidak bertanggungjawab,” katanya menerusi kenyataan hari ini.
Katanya, semua pihak diseru menyatakan solidariti dan sokongan kepada rakyat Palestin yang masih dipenjarakan tanpa sebarang perbicaraan.
Mohd Na’im berkata, adalah amat menyedihkan tahanan Palestin di penjara Israel termasuk golongan wanita dan kanak-kanak terus ditindas oleh rejim Israel.

Menurutnya, kezaliman serta penyeksaan yang diperlakukan kepada tahanan Palestin adalah sesuatu yang bertentangan dengan prinsip keadilan dan hak asasi manusia.
“Dalam apa juga ruang yang ada, semua pihak perlu mengutuk tindakan rejim Israel sebagai isyarat jelas masyarakat dunia yang menolak sebarang bentuk kezaliman dan penganiayaan,” katanya. – KOSMO! ONLINE


Lebih 100 warga Malaysia di New Zealand ‘beraya’ dengan Zambry
Oleh AMREE AHMAD

4 Mei 2023, 3:44 pm
PUTRAJAYA – Menteri Luar, Datuk Seri Zambry Abd. Kadir berkesempatan meraikan lebaran dengan lebih 100 warga Malaysia setibanya beliau ke New Zealand semalam.
Menerusi hantaran dalam akaun sosialnya, beliau berkata, sesi ramah mesra bersama diaspora Malaysia itu diadakan bersempena lawatan kerja julung kali ke negara tersebut.
“Ia dihadiri rakyat Malaysia termasuk pelajar dan komuniti perniagaan. Saya percaya sesi seperti ini menguatkan ukhuwah walaupun mereka ada jauh di perantauan,” katanya.
Zambry mengadakan lawatan kerja pertama selama tiga hari ke New Zealand sejak dilantik menyandang jawatan yang turut diiringi para pegawai kanan dari Kementerian Luar. – KOSMO! ONLINE


Pelakon Ridzuan Hashim meninggal dunia
Oleh MOHAMMAD SHAHEMY AZMI

4 Mei 2023, 3:35 pm
KUALA LUMPUR – Pelakon terkenal Ridzuan Hashim dilaporkan meninggal dunia selepas dikatakan rebah di rumahnya di Bandar Tun Razak di sini, kira-kira pada pukul 12 tengah hari tadi.
Berita pemergian pelakon berusia 62 tahun itu disahkan oleh anak saudaranya yang juga pelakon, Iman Zulkarnain menerusi kiriman WhatsApp kepada pihak media.
“Arwah sedang bersarapan sebelum tiba-tiba rebah di rumah kira-kira pada pukul 12 tengah hari. Anaknya yang berada di rumah terus membawa arwah yang telah kaku ke Hospital Kuala Lumpur, namun disahkan telah meninggal dunia,” ujarnya.
Kata Iman lagi, jenazah yang masih berada di HKL akan dikebumikan di Tanah Perkuburan Islam, Dusun Tua, Hulu Langat, Selangor. Bagaimanapun, waktu dan masa pengebumian masih belum dapat dipastikan lagi.
Sementara itu, pelakon Didie Alias yang juga bekas isteri Allahyarham Ridzuan turut berkongsi berita sedih itu dalam Instagram miliknya. – KOSMO! ONLINE


17 PATI gagal susup masuk Sekinchan
Oleh ISKANDAR SHAH MOHAMED

4 Mei 2023, 3:02 pm
SABAK BERNAM – Cubaan 17 pendatang asing tanpa izin (PATI) menyusup masuk ke negara ini gagal apabila dicekup polis dalam serbuan di pesisiran pantai Sekinchan di sini, kelmarin.
Kesemua warga Indonesia termasuk dua wanita berusia 30 hingga 40 tahun itu ditahan dalam Ops Pintas, kira-kira pukul 2 pagi.
Ketua Polis Daerah Sabak Bernam, Superintendan Agus Salim Mohd. Alias berkata, operasi itu dijalankan sepasukan pegawai dan anggota Bahagian D3 Antipemerdagangan Orang dan Penyeludupan Migran (ATIPSOM) Jabatan Siasatan Jenayah (JSJ) Bukit Aman dan Pasukan Polis Marin (PPM) Wilayah 1 Pelabuhan Klang.
“Pemeriksaan mendapati dua daripada mereka merupakan tekong manakala 15 lagi migran yang cuba memasuki negara inim
“Kesemua warga Indonesia itu didapati tidak mempunyai dokumen perjalanan sah,” katanya ketika dihubungi hari ini.
Tambah beliau, semua tangkapan dibawa ke Ibu Pejabat Polis Daerah (IPD) Sabak Bernam bagi tindakan lanjut. – KOSMO! ONLINE


Hampir tak jadi kahwin, kadi lupa datang
Oleh NIK NUR IMAN WAHYU

4 Mei 2023, 3:32 pm
PETALING JAYA – Sebuah majlis perkahwinan bertukar kecoh apabila jurunikah yang ditempah tidak hadir ke sesi akad nikah yang berlangsung walaupun sudah diberi peringatan tiga hari sebelum majlis.
Menerusi perkongsian Norafatiha2 di akaun TikTok miliknya berkata, pada mulanya wakil daripada pihak perempuan telah pergi ke rumah jurunikah berkenaan untuk mengingatkannya, namun dia tiada di rumah.
“Pukul 1 tengah hari, pihak perempuan pergi rumah kadi untuk ingatkan majlis nikah petang asar.
“Tapi kadi tiada. Ingat pergi masjid awal untuk solat Jumaat,” katanya.
Tidak berputus asa, mereka kembali semula ke rumah jurunikah terbabit, namun dimaklumkan dia telah ke Kuantan.
“Lepas solat Jumaat, dalam pukul tiga petang pergi sekali lagi. Rupanya kadi dah ke Kuantan,” ujarnya.

Tambahnya, mereka bernasib baik kerana setelah menghubungi Pejabat Agama Daerah Raub mereka berjaya mendapatkan jurunikah baharu.
“Hubungi Pejabat Agama Daerah Raub untuk kadi lain. Nasiblah ada kadi berdekatan boleh datang walaupun kami terpaksa tunggu kadi nikahkan pasangan di tempat beliau dulu,” ujarnya.
Menjengah ke ruangan komen, rata-rata netizen rata-rata orang ramai berkongsi pengalaman serupa dengan Norafatiha.
“Aku nikah pukul 12 malam gara-gara tok kadi boleh lupa ada nikahkan orang hari itu. Naya,” kata Zuelempoyang.
“Masa saya nikah dulu, tok kadi dah uzur. Kena angkut pergi balik, kena papah duduk kerusi. Tapi tulah masih tak nak lepaskan jawatan,” ujar Mr. Grey.
Perkongsian tersebut tular sehingga memperoleh lebih 60,000 tontonan dan 1,820 tanda suka. – KOSMO! ONLINE


Siti Nurhaliza serah pada pihak berwajib isu berita palsu
Oleh NUR EMIRA SAIZALI

4 Mei 2023, 3:00 pm
KUALA LUMPUR – Penyanyi nombor satu negara Datuk Seri Siti Nurhaliza mengakui terkilan dan sedih apabila ada pihak membuat suntingan menggunakan nama serta gambar profil Facebook (FB) dan membuat penyebaran berita palsu mengaitkan dirinya dengan sebuah majlis politik di Kedah, baru-baru ini.
Ujar Siti, 44, dia tidak menyangka individu tidak bertanggungjawab itu sanggup berbuat demikian semata-mata untuk mengeluarkan kenyataan berbaur fitnah terhadapnya.
“Saya terkilan dan sedih apabila ada pihak berani buat suntingan sebegitu. Kalau mahu kata akaun saya digodam, memang tidak ada apa-apa hantaran seperti itu dalam FB saya.
“Pelaku memang buat suntingan dan berita palsu itu sendiri. Jadi saya serahkan sahaja perkara itu kepada pihak berwajib memandangkan Menteri Komunikasi dan Digital, Fahmi Fadzil juga sudah mengeluarkan kenyataan dan akan mengambil tindakan,” katanya kepada Kosmo! Online semalam.
Pelantun lagu Percayalah itu bagaimanapun masih mempunyai sifat berhati perut daripada mengambil sebarang tindakan undang-undang dan hanya menyerahkan siasatan kepada pihak berwajib supaya kejadian seumpama itu dapat dikekang pada masa akan datang.
“Apabila perkara ini terjadi memang rasa terkilan dan sedih, tetapi tidak mengapa sebab mungkin dahulu saya hanya selalu memberi amaran sahaja terutama dalam media sosial.

“Saya masih berhati perut dalam perkara ini. Apabila menteri sendiri sudah bersuara, jadi saya serahkan kepada pihak berwajib,” katanya ditemui pada majlis rumah terbuka anjuran Global Station Sdn. Bhd, di sini, malam tadi.
Tambah Siti, mungkin disebabkan selama ini hanya memberi amaran dalam media sosial menyebabkan ada pihak yang masih berani menggunakan namanya untuk tujuan penyebaran berita palsu.
“Disebabkan saya hanya memberi amaran, mungkin ada orang masih berani untuk melakukan perkara seperti ini.
“Semua sudah menjadi suara saya, sama ada peminat dan netizen sudah faham. Tidak mengapa saya serahkan semuanya kepada pihak berwajib,” katanya.
Terdahulu, Siti berkongsi luahan dalam InstaStory mengenai berita palsu yang membabitkan persembahan pentasnya di utara tanah air dengan majlis berunsur politik.
Kenyataan palsu tersebut kemudiannnya digunakan oleh sebuah portal hiburan sebagai bahan berita bertajuk ‘Siti Nurhaliza tak sangka rumah terbuka jadi majlis politik’ sehingga menuai perhatian ramai.
Penyanyi itu dalam perkongsian di InstaStory memberi teguran kepada pihak berkaitan supaya berhenti menyebarkan perkara tidak sahih selain jangan membesarkan hal tersebut.
Rentetan daripada itu, Fahmi memberi amaran terhadap portal hiburan terbabit dan menggesa berhenti daripada menyebarkan sebarang kandungan berita palsu yang boleh mencetuskan kekecohan dalam kalangan masyarakat negara ini.
Malah kata Fahmi kenyataan palsu yang dijadikan bahan politik itu boleh mengakibatkan pihak tidak bertanggungjawab boleh dikenakan tindakan undang-undang. – KOSMO! ONLINE


Pelajar baharu UPSI wajib ikuti perkhemahan empat hari
Oleh LUQMAN RIDHWAN MOHAMED NOR

4 Mei 2023, 2:43 pm
TANJUNG MALIM – Universiti Pendidikan Sultan Idris (UPSI) akan melaksanakan Program Bina Insan Bitara untuk semua pelajar baharu semester satu bagi memperkasakan sahsiah mereka.
Timbalan Naib Canselor (Hal Ehwal pelajar dan Alumni), Prof. Dr. Norkhalid Salimin berkata, kesemua pelajar baharu tersebut diwajibkan untuk menyertai perkhemahan selama empat hari tiga malam tersebut.
Beliau berkata, antara kandungan program tersebut termasuklah membaca Rukun Negara pada setiap pagi, kawad kaki, memasak sendiri, serta bekerjasama dalam pasukan.
“Intipati pendidikan keinsanan yang paling penting ialah untuk pelaksanaan program tanggungjawab sosial korporat (CSR) apabila mereka perlu memilih lokasi untuk melaksanakannya.
“Ia perlulah dilaksanakan di kawasan sekitar Tanjung Malim seperti di masjid, balai polis, balai bomba, sekolah-sekolah agama dan sekolah-sekolah,” katanya dalam satu kenyataan di sini hari ini.
Pada masa sama, Norkhalid berkata, pelaksanaan aplikasi pendidikan keinsanan pula melibatkan program Empower NCER@ Akademik yang UPSI laksanakan di Perak.

Beliau berkata, setakat ini, program itu dilaksanakan di semua daerah di Perak yang melibatkan hampir 5,550 pelajar sekolah menengah Tingkatan 5 hampir dan pelajar sekolah Orang Asli Tahun 6 seramai 1,700 orang. – KOSMO! ONLINE


188 penjawat awam daripada 60,000 individu ditahan terlibat dadah, racun
Oleh NURUL IZZATI ZAINI

4 Mei 2023, 3:38 pm
PETALING JAYA – Lebih 60,000 orang ditahan Polis Diraja Malaysia (PDRM) di bawah pelbagai seksyen kesalahan melibatkan dadah dan racun dalam pelbagai siri operasi sejak awal tahun ini.
Jabatan Siasatan Jenayah Narkotik (JSJN) PDRM berkata, kesemua suspek ditahan di bawah Akta Dadah Berbahaya (ADB) 1952, Akta Racun 1952 dan Akta Penagih Dadah 1983.
Jelasnya, daripada jumlah 62,132 orang tersebut, seramai 128 individu ditahan di bawah Seksyen 3(1) ADB Langkah-Langkah Pencegahan Khas (LLPK) 1985.
“Sejak awal tahun sehingga April, JSJN berjaya merampas sebanyak 7,917 kilogram (kg) pelbagai jenis dadah dan 1,379 liter pelbagai jenis cecair dadah.
“Sebanyak 31,856 kg daun ketum, 21,243 liter air ketum serta lapan batang pokok ganja bernilai RM213 juta turut dirampas.
“JSJN juga berjaya memberkas sebanyak 118 sindiket melibatkan 366 orang dengan membongkar empat buah makmal dadah haram bersama-sama empat tangkapan ke atas ahli Kimia,” katanya dalam satu kenyataan, di Facebook rasmi JSJN, semalam.

Tegas JSJN lagi, pihaknya tidak berkompromi dengan mana-mana pihak apabila seramai 188 penjawat awam ditangkap atas pelbagai kesalahan dadah di mana empat individu daripadanya ditahan di bawah Seksyen 3(1) ADB Langkah-Langkah Pencegahan Khas (LLPK) 1985.
Sementara itu, seramai 2,669 penagih dadah tegar yang mempunyai rekod kesalahan dadah berulang dimana 1,533 individu disabitkan kesalahan di bawah Seksyen 15(1)(a) ADB 1952 telah dituduh di bawah Seksyen 39C ADB 1952.
Katanya, sepanjang tempoh itu, sebanyak 25,331 kertas siasatan dibuka dan daripada jumlah tersebut sebanyak 22,753 kertas siasatan berjaya dituduh dengan peratus pertuduhan adalah 89.82 peratus.
“Bagi melumpuhkan sindiket pengedaran dadah di Malaysia, pelbagai aset sindiket dadah yang bernilai RM32.8 juta telah disita manakala sebanyak RM2.7 juta nilai harta yang telah dilucuthak.
“Jabatan Siasatan Jenayah Narkotik menyeru orang ramai yang mempunyai maklumat aktiviti pengedaran dan penyalahgunaan dadah di kawasan anda, sila salurkan ke Hotline JSJN di talian 012-208 7222,” katanya. – KOSMO! ONLINE


Ketua Polis Daerah buat laporan terhadap Ahli Majlis MBSP
Oleh SITI NUR MAS ERAH AMRAN

4 Mei 2023, 3:21 pm
SEBERANG PERAI – Ketua Polis Daerah Seberang Perai Selatan (SPS) membuat laporan polis terhadap pemilik akaun Facebook, David Marshel yang merupakan Ahli Majlis Bandaraya Seberang Perai (MBSP) selepas didakwa mengeluarkan kenyataan berunsur fitnah.
Superintendan Lee Chong Chern berkata, beliau menyedari kenyataan yang dimuat naik David itu petang semalam dan laporan polis kemudiannya dibuat pada pukul 10.04 malam hari sama.
“Satu kertas siasatan dibuka di bawah Seksyen 500 Kanun Keseksaan dan Seksyen 233 Akta Komunikasi dan Multimedia 1998 untuk siasatan lanjut.
“Semakan maklumat Suruhanjaya Komunikasi dan Multimedia (SKMM) akan dilakukan selepas memperolehi kebenaran untuk menyiasat (OTI),” katanya kepada pemberita di sini hari ini.
Kenyataan yang dimuat naik David Marshel di laman sosial Facebook semalam.
Semalam, David telah memuat naik kenyataan berbaur fitnah dengan mendakwa Ketua Polis Daerah SPS enggan dan sengaja melambatkan proses kelulusan permit untuk perarakan pedati bagi upacara keagamaan penganut agama Hindu di daerah itu.
Antara kandungan yang dinyatakan menyebut beberapa permohonan kuil ditolak atas sebab tidak munasabah sekali gus menidakkan hak penganut agama Hindu yang mahu mengadakan upacara keagamaan. – KOSMO! ONLINE


Hampir seluruh negara dilanda hujan petang ini
Oleh KOSMO!

4 Mei 2023, 3:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang hampir seluruh negara kecuali Sabah dan Perlis sehingga pukul 5 petang ini.
Menurut MetMalaysia, ribut petir dijangka di negeri Kedah (Langkawi, Yan, Kuala Muda, Sik, Baling, Kulim dan Bandar Baharu) dan Perak (Kerian, Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim).
Sehubungan itu, cuaca sama dijangka di tiga negeri Pantai Timur iaitu Kelantan (Jeli, Kuala Krai dan Gua Musang), Terengganu (Setiu dan Hulu Terengganu) dan Pahang (Tanah Tinggi Cameron, Lipis, Raub, Jerantut, Bentong, Pekan dan Rompin).
Seterusnya, angin kencang diramal bagi Selangor (Hulu Selangor, Gombak, Petaling, Hulu Langat dan Sepang) dan seluruh Kuala Lumpur, Putrajaya, Pulau Pinang serta Melaka.
Bagi Negeri Sembilan (Jelebu, Seremban, Kuala Pilah, Rembau dan Tampin) manakala bagi Johor (Tangkak, Segamat, Muar, Kluang, Mersing, Kulai, Kota Tinggi dan Johor Bahru).
Sementara di Sarawak pula, hujan lebat dijangka di sekitar kawasan Kuching, Serian, Samarahan, Sri Aman, Betong, Sarikei dan Mukah (Tanjung Manis, Daro dan Matu). – KOSMO! ONLINE


Rahang Farali Khan terkehel jayakan babak aksi
Oleh NUR AL-FAIRUZA SYARFA NOR SAIDI

4 Mei 2023, 3:14 pm
PETALING JAYA – Rahang pelakon Farali Khan tercedera dan terkehel ketika menjayakan babak aksi sendiri dalam filem Tujuh Dua Belas.
Bagaimanapun, pemilik nama lengkap Norfara Ali Dad Khan itu menjelaskan bahawa, kecederaan yang dialami tidak begitu serius yang memerlukan rawatan lanjut.
“Kecederaan merupakan perkara normal dalam melakonkan filem babak aksi lagak ngeri dan kejadian tersebut memang ditakdirkan untuk terjadi.
“Saya mengalami kecederaan rahang terkehel yang agak teruk ketika saya melakonkan adegan berlawan dengan seorang pelakon lain dalam filem Tujuh Dua Belas.
“Namun, semasa melakukan pemeriksaan terperinci, kecederaan yang berlaku tidak begitu serius dan menghiraukan,” katanya kepada Kosmo! Online.
Tambah Farali yang ditemui ketika malam gala filem Tujuh Dua Belas baru-baru ini, rahangnya terkehel disebabkan perubahan minit akhir sebuah babak lagak ngeri bersama seorang pelakon filem tersebut.

Bagaimanapun, aktres berusia 34 tahun itu memilih untuk tidak mahu mendedahkan indentiti pelakon terbabit demi mengelakkan rasa ‘kurang sedap’ antara mereka.
“Kecederaan berlaku apabila kami mengubah koreografi babak berlawan pada saat akhir.
“Saya pula tidak pernah berlawan dengan individu terbabit. Jadi, kurang keserasian antara kami.
“Inilah realiti melakonkan babak aksi lagak ngeri yang mana ada pertukaran secara tiba-tiba sebelum menjayakan sesebuah babak,” ujarnya.
Dalam pada itu, bercerita lebih lanjut mengenai pembabitannya dalam filem Tujuh Dua Belas, Farali membawa watak utama yang bertarung nyawa menyelamatkan anak saudaranya yang diculik sekumpulan penyeludup organ manusia.
Selain Farali Khan, filem Tujuh Dua Belas turut menampilkan barisan pelakon hebat lain seperti Johan Asa’ari, Chintya Candranaya dan Adam Darwisyh
Filem Tujuh Dua Belas arahan Thrope Ali ditayangkan bermula pada hari ini (4 Mei 2023) di pawagam seluruh negara. – KOSMO! ONLINE


Fasha Sandha ‘terpaksa’ kurus sebab dah ikat kontrak
Oleh MOHAMMAD SHAHEMY AZMI

4 Mei 2023, 1:01 pm
KUALA LUMPUR – Pelakon Fasha Sandha terpaksa menurunkan berat badan secara maksimum kerana terikat dengan perjanjian (kontrak) untuk sebuah drama yang memerlukan dirinya kurus mendadak.
Fasha atau nama lengkapnya, Nur Fasha Sandha Hassan berkata, dia kehilangan berat badan sebanyak 10 kilogram (kg) kerana mengamalkan diet pemakanan yang ketat selain baru sahaja selesai menjalani ibadah berpuasa.
“Memang saya turun banyak berat badan iaitu sebanyak 10 kg. Banyak faktor saya kehilangan berat badan. Selain berpuasa, saya juga menjaga pemakanan.
“Saya terpaksa kurus untuk satu projek drama pada bulan Jun nanti. Syarat dalam drama tersebut saya kena nampak kurus dan telah menandatangani perjanjian (kontrak),” jelasnya kepada Kosmo! Online ketika ditemui pada majlis rumah terbuka Global Station, semalam.
Ujar pelakon berusia 39 tahun itu lagi, untuk mendapatkan bentuk badan yang diidamkan, dia tidak mengambil daging dan ayam pada hari Isnin sehingga Jumaat dan hanya mengamalkan pengambilan ikan sahaja.
“Saya tidak ambil ayam dan daging pada hari Isnin sehingga Jumaat. Saya cuma makan ikan sahaja. Tapi hari minggu (Sabtu dan Ahad), saya akan makan apa sahaja.

“Tapi saya masih makan nasi kerana memerlukan tenaga,” katanya.
Walaupun menginginkan bentuk badan yang kurus, Fasha berkata, dia enggan dilihat seperti orang sakit seperti yang dikatakan segelintir peminatnya.
Ujar pemenang anugerah Pelakon Wanita Terbaik Drama Anugerah Skrin 2017 itu, dia tidak mahu dilihat seperti orang tidak sihat kerana terlalu kurus dan akan mengawal bentuk badannya supaya tidak kelihatan kurus keterlaluan.
“Saya memang nak kurus. Tapi biarlah kurus yang nampak sihat. Buat apa kurus tapi nampak macam orang sakit.
“Harap saya boleh kekalkan bentuk badan seperti sekarang. Takut juga lupa diri sebab saya senang naik berat badan sebenarnya,” kata Fasha.
Menyentuh tentang keadaan mata kirinya selepas insiden kemalangan di lokasi penggambaran pada Mac lalu, Fasha yang ditemui di majlis rumah terbuka Aidilfitri Global Station berkata, dia masih belum melakukan pembedahan walaupun tulang matanya masih lagi patah.
Kata Fasha, dia menunda dahulu untuk melakukan pembedahan kerana mahu menyambut lebaran terlebih dahulu selain melepaskan beberapa komitmen lain walaupun mata kirinya masih belum sembuh sepenuhnya.
“Sepatutnya kena buat pembedahan. Tapi sebab nak beraya, jadi saya tunda dahulu. Tulang mata masih lagi patah walaupun luka luaran sudah sembuh.
“Pandangan mata kiri pun masih kabur lagi. Selepas komitmen kerja saya selesai, baru saya akan lakukan pembedahan segera,” jelasnya.
Pada2 Mac lalu, Fasha telah dikejarkan di sebuah hospital di selatan tanah air selepas mengalami kecederaan pada mata kirinya apabila terhentak pada bucu katil sewaktu menjalani penggambaran sebuah drama bersama pelakon, Azhan Rani.
Akibat insiden tersebut, Fasha mengalami patah tulang mata kiri selain pendarahan bebola matanya, bengkak. – KOSMO! ONLINE


Kerajaan negeri Johor bantu 176 kediaman musnah dibadai ribut
Oleh KHAIRUL MOHD. ALI

4 Mei 2023, 1:55 pm
JOHOR BAHRU – Kerajaan negeri bakal memberikan pampasan terhadap kerugian yang dihadapi sebanyak 176 kediaman di Kampung Melayu Majidee, di sini yang dilanda hujan ribut, petang semalam.
Pegawai Daerah Johor Bahru, Muzaldin Mohamed berkata, jumlah pampasan bagaimanapun berlainan mengikut penilaian tahap kerosakan yang dibuat.
Menurut beliau, pemberian pampasan tersebut akan disalurkan secepat mungkin kepada mangsa yang layak.
“Menteri Besar, Datuk Onn Hafiz Ghazi meminta kerja-kerja pembaikan disegerakan, untuk itu, satu sesi ‘townhall’ akan diadakan untuk menerangkan kepada mangsa-mangsa terlibat.
“Beberapa agensi akan terlibat dalam menyalurkan bantuan termasuk Yayasan Majlis Bandaraya Johor Bahru; Jabatan Kebajikan Masyarakat dan Pejabat Menteri Besar,” katanya kepada pemberita.
Terdahulu, Onn Hafiz meninjau beberapa kediaman yang musnah akibat kejadian ribut yang melanda kawasan tersebut, petang semalam. Turut hadir, Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia Johor, Mohd. Hairi Mad Shah dan Ahli Lembaga Yayasan Bandaraya Johor Bahru, Datuk Yahya Jaafar.

Sementara itu, Mohd. Hairi memberitahu, pihaknya mengucapkan penghargaan kepada pelbagai agensi kerajaan yang bertindak pantas dalam membantu mangsa-mangsa yang terjejas.
Dalam kejadian kira-kira pukul 2.45 petang semalam, hujan lebat melanda Kampung Melayu Majidee berserta ribut kencang menyebabkan lebih 100 buah rumah dan kedai musnah. – KOSMO! ONLINE


[VIDEO] Sesak 4km, lori bawa kereta baharu terbalik di Port Dickson
Oleh NUR HUDA MUSA

4 Mei 2023, 1:48 pm
PETALING JAYA – Satu kemalangan membabitkan sebuah lori membawa kereta dilaporkan berlaku di Kilometer 263.1 Lebuh Raya Utara Selatan (arah selatan) laluan Seremban ke Port Dickson.
Menurut makluman di Twitter rasmi Plusline, kemalangan itu menyebabkan kesesakan teruk di sepanjang lapan kilometer arah selatan sementara trafik dilaporkan perlahan sepanjang empat kilometer arah utara.
Difahamkan sehingga kini, lorong kanan dan lorong tengah masih lagi ditutup bagi kerja-kerja pengalihan.
Susulan itu, PLUS menasihatkan orang ramai untuk merancang perjalanan serta mematuhi arahan pengawal dan papan tanda trafik di lokasi.
“Orang ramai juga dinasihatkan untuk tidak memperlahankan kenderaan anda semata-mata untuk melihat kemalangan di arah bertentangan dan memberi fokus pada pemanduan,” katanya di sini hari ini. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


[VIDEO] Treler bawa 6 Proton baharu terbalik, pemandu parah, laluan sesak teruk
Oleh NOR SHAFAWATI YUP

4 Mei 2023, 2:11 pm
SEREMBAN – Seorang pemandu treler yang membawa muatan enam buah kenderaan mengalami kecederaan parah di kepala selepas terbabas dan hilang kawalan sebelum tercampak dalam kemalangan di Kilometer 263.1 Lebuh Raya Utara Selatan arah Selatan di sini pagi tadi.
Ketua Polis Daerah Seremban, Asisten Komisoner Nanda Maarof berkata, siasatan awal mendapati kemalangan pada pukul 10.15 pagi itu berlaku apabila pemandu treler seorang lelaki berusia 49 tahun sedang membawa muatan enam buah kereta jenama Proton pelbagai jenis yang belum didaftarkan.
“Mangsa seorang diri sedang bergerak dari arah Tanjung Malim menuju ke Johor Bahru.
“Apabila tiba di lokasi kejadian, treler yang dipandu mangsa telah hilang kawalan lalu melanggar tembok kiri pembahagi lebuh raya seterusnya terbabas ke arah tembok tengah pembahagi lebuh raya,” katanya dalam kenyataan di sini hari ini.
Menurut Nanda, impak pelanggaran tersebut telah menyebabkan mangsa tercampak keluar dari treler yang dipandunya.
“Sebanyak tiga buah muatan kereta yang dibawa turut tercampak jatuh di atas jalan raya.

“Akibat kemalangan, pemandu treler mengalami kecederaan parah di bahagian kepala telah dibawa ke unit kecemasan Hospital Tuanku Ja’afar Seremban dan sedang menerima rawatan di zon merah,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Samun 7kg emas, seorang lelaki ditahan di Kuala Pilah
Oleh NOR AINNA HAMZAH

4 Mei 2023, 2:03 pm
KUALA PILAH – Seorang lelaki berjaya ditangkap polis pukul 10 malam tadi bagi membantu siasatan berhubung kes samun bersenjata parang panjang di lorong belakang sebuah kedai emas di pekan Kuala Pilah di sini pagi semalam.
Timbalan Ketua Polis Daerah Kuala Pilah, Deputi Superintenden Syahrul Anuar Abdul Wahab berkata, lelaki berusia 50-an itu ditangkap di daerah ini oleh sepasukan polis dari Bahagian Siasatan Jenayah (JSJ) Ibu Pejabat Polis Daerah (IPD) Kuala Pilah.
Menurutnya, permohonan reman dibuat pagi ini di Mahkamah Majistret Kuala Pilah.
“Hasil siasatan awal mendapati dua suspek menggunakan topeng muka, bersenjatakan parang panjang dan disyaki telah menggunakan dua buah kenderaan iaitu Toyota Camry warna putih dengan nombor pendaftaran BKK 9169 dan Toyota Corolla Atlis warna Perak dengan nombor pendaftaran BLJ328.
“Nombor pendaftaran bagi kedua-dua kenderaan dipercayai palsu dan kes sedang disiasat di bawah Seksyen 395/ 397 Kanun Keseksaan. Siasatan lanjut berhubung kes ini sedang dilakukan,” katanya.
Sehubungan itu, mana-mana individu yang mempunyai maklumat berkaitan kejadian diminta untuk tampil membantu siasatan.

“Orang ramai boleh menghubungi hotline IPD Kuala Pilah di talian 06-484 2999 atau mana-mana balai polis berhampiran,” katanya.
Terdahulu, sejak pukul 1 petang semalam tular di media sosial video berdurasi 33 saat kes samun bersenjata berkenaan. – KOSMO! ONLINE


Lelaki dibuang kerja sebab mohon cuti isteri bersalin
Oleh KOSMO!

4 Mei 2023, 2:34 pm
PETALING JAYA – Nasib seorang lelaki bertukar malang apabila dibuang kerja gara-gara ingin memohon cuti untuk menjaga isterinya yang akan bersalin.
Perkara itu dikongsikan di Twitter AsyrafRosli, memaparkan beberapa tangkap layar perbualan di aplikasi WhatsApp individu terbabit bersama penyelianya.
Berdasarkan perbualan itu, difahamkan lelaki tersebut terpaksa mengubah cuti yang diambil pada saat akhir ekoran isterinya dijangka bersalin lebih awal daripada tempoh jangkaan.
“Assalamualaikum bos, esok boleh saya cuti seminggu. Bini saya bersalin awal. Saya kena cuti untuk jaga isteri saya,” katanya kepada penyelia.
Bagaimanapun, lebih pilu, penyelia lelaki itu enggan memberi kerjasama dan memintanya untuk berhenti tanpa pertimbangan.
“(Kalau cuti) awak punya kerja macam mana? Siapa nak buat? Awak berhenti sahaja lah. Tak payah datang, aku tak nak kau lagi,” ujar penyelia terbabit.

Mengulas isu berkenaan, rata-rata ramai mengecam situasi itu termasuk meminta lelaki tersebut membuat aduan kepada pihak berkaitan.
“Dia ingat semua perempuan bersalin tepat ikut tarikh jangkaan yang doktor bagi ke?” ujar Adillah.
“Banyak kes boleh sabit. ‘Deny paternity leave’ (nafi cuti isteri bersalin). Lepas itu buang sahaja. Harap dia pergi Jabatan Tenaga Kerja. Kesian anak baru lahir,” kata Moon.
“Pergi pejabat buruh. Bukti kukuh dan boleh dapat kemenangan mudah. Mohon pampasan selama 36 bulan,” jelas Lukman. – KOSMO! ONLINE


Iqram Dinzly temui keseimbangan hidup
Oleh MOHD. HAIKAL ISA

4 Mei 2023, 12:42 pm
AMPANG – Pernah suatu ketika dikatakan tidak waras atau gila, pelakon Iqram Dinzly memanjatkan kesyukuran ke hadrat Ilahi apabila kini sudah bertemu dengan tujuan hidup.
Iqram atau nama sebenarnya, Mohammad Iqram Dinzly Muhammad Saipuddin berkata, dia kini sudah berdamai dengan takdir dan bertemu dengan keseimbangan hidup.
“Alhamdulillah, Allah bagi saya keseimbangan dalam kehidupan. Dulu orang mungkin tak faham apa di sebalik tindak-tanduk seseorang.
“Kalau dulu, saya sibuk dengan perihal industri (lakonan), sekarang Allah luaskan lagi pemandangan saya untuk melihat dunia.
“Saya nak gunakan pengaruh yang saya ada sebagai seorang figura terkenal dalam dunia media sosial dan perniagaan. Insya-Allah,” katanya kepada Kosmo! Online ketika ditemui pada majlis rumah terbuka Aidilfitri Global Station, di sini, semalam.
Mengulas tentang penampilannya sekarang yang lebih terurus dan tampan, Iqram, 41, tidak menafikan sangat merindui bidang lakonan.
IQRAM sebelum ini pernah menggegarkan dunia hiburan tanah air dengan ‘terjemahan’ pelbagai karakter khususnya dalam media sosial yang menyentuh sensitiviti agama dan budaya. – ARKIB MEDIA MULIA.
Sungguhpun begitu, dia ingin menjenamakan dirinya semula sebagai seorang pelaku seni dengan nama yang baharu iaitu IQ Dinzly.

“Masuk semula dalam industri lakonan sebagai Iqram Dinzly, tak mungkin kot. Tapi, saya akan ‘rebrand’ nama baharu sebagai IQ Dinzly. Jadi, Iqram Dinzly takkan wujud lagi.
“Sebabnya, nama Iqram Dinzly terlalu ‘berat’ untuk dibawa. Terlalu banyak sangat sejarahnya. Sejarah manis, duka dan lara. Banyak sangat.
“Jadi, untuk saya bergerak ke hadapan, saya nak kena buang ‘beban’ yang lama. Tak boleh bawa nama Iqram Dinzly.
“Sekarang saya cuma nak jadi lampiran untuk mereka di luar saya bagaimana nak keluar daripada masalah-masalah penyakit mental,” ujarnya.
Terdahulu, Iqram pernah mencetuskan sensasi dalam dunia hiburan tanah air apabila beraksi seperti individa tidak waras dalam media sosial termasuk pernah didakwa mempersendakan agama Islam dan aksi-aksi anehnya.
Dia juga sering mencetuskan kerisauan dalam kalangan netizen apabila selalu menari-nari dalam laman sosial seperti Instagram tanpa sebarang motif.
Disebabkan apa yang berlaku, ramai netizen menggelarkannya gila dan sedang bergelut dengan masalah depresi.
Bagaimanapun, Iqram mendapat sokongan kuat rakan-rakan artis yang mengenalinya secara peribadi dan mereka percaya dia bertindak sedemikian hanyalah untuk berekspresi semata-mata bukan untuk menarik perhatian media mahupun mencipta publisiti murahan. – KOSMO! ONLINE


Pemuda nyaris dipatuk ular dalam tandas
Oleh NIK NUR IMAN WAHYU

4 Mei 2023, 2:29 pm
PETALING JAYA – Seorang pemuda nyaris dipatuk ular senduk di tandas kediaman keluarganya ketika ingin masuk tandas berkenaan dalam kejadian dipercayai semalam.
Menerusi perkongsian Fizelmi Enterprise di akaun TikTok miliknya berkata, dia bernasib baik kerana menyedari kehadiran ular tersebut lebih awal.
“Mujur saya sedar dan sempat menarik kaki keluar dari tandas dan segera menutup pintu.
“Sekiranya terleka, sudah pasti saya sudah terpijak dan dipatuk,” katanya.
Tambahnya, dia segera menghubungi pihak bomba untuk menangkap ular berkenaan.
“Pihak bomba dihubungi dan ular tersebut berjaya ditangkap dengan selamat,” katanya.

Fizelmi dalam perkongsiannya menasihati orang ramai supaya mengambil langkah berjaga-jaga dengan kehadiran reptilia berbahaya ini di rumah.
“Mohon tindih semua penutup lubang air dengan objek berat dengan segera untuk menghalang ‘tetamu’ tidak diundang terutamanya di musim panas,” ujarnya.
Menjengah ke ruangan komen, rata-rata orang ramai berkongsi pengalaman serupa.
“Saya dulu tengah mengandung duduk basuh baju pakai tangan tiba-tiba terdengar bunyi mendesis. Toleh saja tengok anak ular tedung hitam dekat sebelah saya,” kata Mekja.
“Dalam salur air rumah saya siap ada kulit ular tertinggal,” ujar Muzana Mohamed.
Perkongsian tersebut tular sehingga memperoleh lebih 100,000 tontonan dan 1,316 tanda suka. – KOSMO! ONLINE


Hati-hati dengan fitnah akhir zaman – Miera Liyana
Oleh MUHAMMAD HAIKAL RAMLI

4 Mei 2023, 1:30 pm
PETALING JAYA – Nama Miera Liyana menjadi perbualan hangat dalam platform media sosial apabila aktres itu memuat naik status seakan-akan memberi respons terhadap kemelut rumah tangga yang dihadapi oleh suaminya, Rosland Othman dan isteri pertama, Adibah Abdul Mutalib.
Miera Liyana atau nama sebenarnya Miera Leyana Kasmi berkata, setiap perkara pasti mempunyai dua sisi cerita yang berbeza yang tidak diketahui oleh orang luar dan berharap kebenaran akan terungkap pada suatu hari nanti.
Dalam pada itu, pelakon kelahiran Johor Bahru itu menitipkan pesanan supaya mereka berkaitan agar tidak terlalu taksub mengejar populariti atau gila glamor sehingga menyebarkan perkara yang tidak berasas.
Dia juga menasihatkan supaya berhati-hati dengan fitnah akhir zaman namun tidak memperincikan atau menyebut nama mana-mana pihak tentang kenyataan yang ditulisnya itu.
“Akan sentiasa ada dua sisi dalam sebuah cerita. Jangan nak gila glamor. Suatu hari nanti, kalian akan mengetahui kebenarannya. Hati-hati dengan fitnah akhir zaman.
“Sekian dari Miera Liyana, nak masak kejap untuk suami dan anak-anak. Selamat tinggal,” tulisnya menerusi Instagram.

Terdahulu, madu kepada Miera Liyana, Adibah Abdul Mutalib tampil mahu mempertahankan rumah tangganya bersama Rosland meskipun perkahwinan mereka didakwa diduga sejak dua tahun lalu apabila suaminya berkahwin dengan Miera pada tahun 2020.
Rentetan itu, permohonan cerai difailkan Rosland pada 7 April lalu mengikut Seksyen 47, Akta Undang-Undang Keluarga Islam (Wilayah-Wilayah Persekutuan) 1984.
Pada 31 Januari lalu, Rosland yang juga Ketua Pegawai Eksekutif (CEO) Sarawak Consolidated Industries Bhd. milik syarikat Serba Dinamik, gagal menghadiri prosiding kes nusyuz yang difailkan sendiri di Mahkamah Syariah Kuala Lumpur.
Rosland berkahwin dengan isteri pertamanya pada 3 Jun 1995 dan dikurniakan dengan lima orang cahaya mata.
Dia kemudian berkahwin dengan Miera Liyana pada 25 Julai 2020 dan hasil daripada pernikahan, mereka dikurniakan seorang anak perempuan yang kini berusia 3 tahun – KOSMO! ONLINE


Kuala Terengganu bersih musim raya, pekerja kebersihan MBKT terima bonus
Oleh KAMALIZA KAMARUDDIN

4 Mei 2023, 2:20 pm
KUALA TERENGGANU – Kerajaan negeri Terengganu yang berpuas hati dengan tahap kebersihan di bandar raya ini pada musim perayaan Aidilfitri baru-baru bersetuju memberi bonus kepada pekerja pembersihan Majlis Bandaraya Kuala Terengganu (MBKT).
Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Datuk Dr. Alias Razak berkata, pemberian bonus RM300 itu melibatkan 196 kakitangan MBKT terbabit.
“Alhamdulillah, kita mencapai sasaran sifar aduan sama ada secara rasmi mahu pun di media sosial berhubung pengurusan sampah sepanjang sambutan perayaan Aidilfitri baru-baru ini.
“Saya boleh katakan situasi itu luar biasa memandangkan isu longgakan sampah sering menjadi rungutan penduduk setiap kali musim perayaan terutama Aidilfitri,” katanya ketika ditemui pada Majlis Apresiasi Aidilfitri Petugas Kebersihan MBKT.
Alias berkata, tahap kebersihan membanggakan itu dicapai hasil perancangan teliti diambil pengurusan tertinggi MBKT dalam pengurusan sisa pepejal dan sampah sepanjang tempoh seminggu sebelum dan selepas perayaan.
Tambah beliau, kesemua petugas kebersihan MBKT amat komited dan bekerja keras memastikan kebersihan bandar raya ini sepanjang tempoh kiritikal terbabit.

“Mereka telah bertungkus-lumus termasuk bekerja pada awal pagi 1 Syawal mengutip dan membersihkan sampah yang telah meningkat berlipat ganda.
“Bagi saya mereka adalah hero sebenar. Komitmen tinggi mereka bekerja tanpa mengenal erti penat lelah, siang atau malam amat dihargai,” katanya. – KOSMO! ONLINE


Sukan SEA Kemboja 2023: Skuad B-22 sedia ‘gempur’ Thailand
Oleh MUHAMAD ARDIE PUTRA SUHAIMI

5 Mei 2023, 10:43 pm
PHNOM PENH – Jentera serangan skuad bawah 22 (B-22) kebangsaan tidak boleh lagi ‘tumpul’ dihadapan gawang gawang gol dalam usaha melakar keputusan positif apabila menentang Thailand pada aksi kedua Sukan SEA Kemboja 2023 esok.
Penyerang skuad muda Harimau Malaya, Aliff Izwan Yuslan mengakui selain keputusan positif, jumlah jaringan yang besar juga memainkan faktor penting untuk pasukan layak ke peringkat separuh akhir.
“Barisan kejurulatihan banyak memberikan tumpuan buat kami untuk pertajamkan lagi sentuhan penyudah. Situasi ini sangat penting khususnya pada peringkat kumpulan.
“Mengenai sasaran peribadi, sudah tentulah saya mahu membantu pasukan bukan sahaja ke final, tapi meraih pingat emas,” katanya ketika ditemui pada sesi latihan di Stadium EDC petang tadi.
Skuad kendalian E. Elavarasan telah memulakan kempen Kumpulan B dengan langkah kanan selepas menewaskan Laos 5-1 pada aksi pertama di Stadium Prince kelmarin. – KOSMO! ONLINE


Anak biawak mati, terjun masuk sambal sotong buat hidang raya
Oleh KOSMO!

5 Mei 2023, 10:18 pm
PETALING JAYA – Belum sempat hidang sambal sotong buat dimakan pada 4 Syawal, masakan tersebut terpaksa dibuang gara-gara seekor anak biawak terjatuh dari siling rumah ke dalam periuk.
Tragedi raya tersebut diceritakan semula oleh Habibi Kassim menerusi kumpulan Facebook, Masak Apa Tak Jadi Hari Ini Official semalam.
“Tragedi 4 Syawal. Kisah ‘si tanggang’. Alkisahnya, adik sis (isteri) tengah masak-masak, berborak-borak, bergosip-gosip di dapur dengan mak dan anak-anak buah semua.
“Kononnya nak tunjuk bakat memasak dah semakin baik. Mak dah bagi arahan, masak separuh sahaja, simpan sikit sotong, tapi disebabkan dia bantah, Allah bayar ‘cash’.
“Tiba-tiba, si biawak ini buat terjunan papan anjal dari atas siling rumah terus tepat ke dalam periuk sambal sotong yang tengah masak,” kongsinya yang mengenangkan semula kejadian tersebut.
Katanya lagi, mereka sekeluarga rugi tiga kilogram (kg) sambal sotong tersebut kerana sudah tercemar.

Bercerita lanjut, kongsinya, anak biawak tersebut mati serta-merta apabila tenggelam di dalam sambal yang panas.
“Mati serta-merta tanpa sempat mintak tolong. Tapi dia (anak biawak) sempat bertentang mata dengan adik. Fobia dia satu hari,” katanya.
Menjengah ke ruangan komen, ramai terhibur membaca kisah yang dikongsikan pengguna tersebut.
Ada beberapa pengguna lain turut berkongsi pengalaman mereka masing-masing yang hampir sama dengan insiden berkenaan.
“Saya pernah juga terpaksa buang rendang dekat lima kg masa malam raya gara-gara ‘bapak tikus’ terjun dari atap rumah kampung mak saya.
“Kami masak menu raya di luar rumah, sebab dapur sempit, tak sempat rendang nak kering, boleh pula ada yang terjun masuk, memang menangis tak berlagu la kami sekeluarga, akhirnya pagi raya masak ayam kicap sahaja,” kongsi Azalina. – KOSMO! ONLINE


Wanita maut kemalangan motosikal bertembung kereta
Oleh ASLIZA MUSA

5 Mei 2023, 10:35 pm
IPOH – Seorang wanita maut manakala rakannya cedera setelah motosikal yang ditunggang mereka bertembung sebuah kereta di Kampung Pos Raya, Simpang Pulai di sini petang tadi.
Mangsa yang maut dikenali sebagai Nur Alia Supar, 25, manakala rakannya yang cedera berusia 24 tahun.
Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd. Zain berkata, sepasukan anggota dari Balai Bomba dan Penyelamat (BBP) Simpang Pulai diatur gerak ke lokasi kejadian selepas menerima maklumat pada pukul 5.25 petang.
Katanya, kemalangan membabitkan motosikal ditunggang dua sekawan itu dengan sebuah kereta Perodua Alza dinaiki empat sekeluarga.
“Setibanya anggota di lokasi, didapati tiada mangsa yang tersepit. Seorang penunggang motosikal telah disahkan meninggal dunia di lokasi kejadian oleh pegawai perubatan.
“Anggota kemudian memberi rawatan awal kepada pembonceng yang cedera sebelum dia dihantar ke hospital untuk rawatan lanjut,” katanya di sini hari ini.

Katanya, mangsa yang maut diserahkan kepada pihak polis untuk tindakan lanjut. – KOSMO! ONLINE


Jenazah dua beradik maut kemalangan di Senawang selamat dikebumikan
Oleh TENGKU DANISH BAHRI TENGKU YUSOFF

5 Mei 2023, 11:51 pm
KUALA NERUS – Jenazah dua beradik yang maut selepas motosikal dinaiki mereka merempuh belakang lori di Kilometer 257.4, Lebuhraya Utara-Selatan berhampiran Senawang, Negeri Sembilan selamat dikebumikan di Tanah Perkuburan Islam Kampung Bukit Tunggal di sini sebentar tadi.
Jenazah Mohd. Husaini Amir Harun, 29, dan adiknya, Muhammad Amirul Syafiq, 25, selamat dikebumikan bersebelahan pusara ibu mereka di tanah perkuburan itu pada pukul 11 malam.
Terdahulu jenazah dua beradik itu tiba di rumah keluarga mereka di Kampung Pengkalan Batu di sini dari Hospital Tuanku Ja’afar (HTJ), Seremban pada pukul 7.20 malam.
Sewaktu kemalangan pada pukul 7.05 pagi itu, Mohd. Husaini Amir dan adiknya, Muhammad Amirul Syafiq dikatakan dalam perjalanan ke tempat kerja di Senawang dari rumah mereka di Seri Kembangan, Selangor.
Sebaik tiba di lokasi kejadian, motosikal jenis Yamaha Y16 ditunggangi mereka dikatakan merempuh bahagian belakang sebuah lori dan disahkan meninggal dunia di tempat kejadian akibat kecederaan parah di bahagian kepala. – KOSMO! ONLINE


Lelaki maut Proton Saga bertembung Perodua Axia
Oleh AZIZAH SHAFIEI

5 Mei 2023, 10:11 pm
BERA – Seorang lelaki maut selepas kereta jenis Proton Saga dipandunya bertembung dengan sebuah kereta Perodua Axia di Kilometer 17 Jalan Temerloh-Bahau di sini hari ini.
Ketua Polis Daerah Bera, Superintendan Zulkiflee Nazir berkata, kejadian kira-kira pukul 2.20 petang itu berlaku ketika mangsa Mohd Hairul Ismail,36, dalam perjalanan dari arah Temerloh ke Bera.
“Apabila sampai di tempat kejadian mangsa yang memandu kereta jenis Proton Saga cuba memotong kenderaan di hadapan tetapi bertembung dengan kereta jenis Perodua Axia yang datang dari arah bertentangan.
“Akibat kejadian pemandu Proton Saga meninggal dunia di tempat kejadian manakala penumpang hadapan mengalami kecederaan di bahagian pinggang dan rusuk,”katanya di sini hari ini.
Katanya pemandu Perodua Axia mengalami kecederaan ringan manakala seorang kanak-kanak yang berada di tempat duduk belakang kereta Proton Saga tidak mengalami kecederaan.
Menurutnya mangsa yang maut dibawa ke Hospital Sultan Haji Ahmad Shah (Hoshas) Temerloh untuk bedah siasat dan mangsa yang cedera dirawat di Hospital Bera.

Dalam pada itu beliau berkata kes disiasat mengikiut Seksyen 41(1) Akta Pengangkutan Jalan 1987 dan siasatan giat dilakukan.
Katanya berdasarkan siasatan awal mendapati lokasi kejadian merupakan jalan dua hala dan semasa kejadian cuaca baik.


‘Jangan percaya mesej kerajaan pusat tumbang’
Oleh MOHAMAD NAUFAL MOHAMAD IDRIS

5 Mei 2023, 10:38 pm
KLANG – Orang ramai diminta tidak mempercayai mesej bahawa Kerajaan Perpaduan yang ketika ini menerajui kerajaan pusat akan tumbang pada masa terdekat.
Menteri Pengangkutan, Anthony Loke Siew Fook menegaskan mesej itu tidak benar kerana tiada bukti yang mengesahkan perkara tersebut.
“Ketika ini, ada mesej tular kononya kerajaan baharu akan ditubuhkan dan Perdana Menteri baharu akan dilantik.
“Hal ini hanyalah khabar angin sahaja, jadi saya harap orang ramai yang menerima mesej tersebut supaya mengabaikan mesej itu,” katanya ketika berucap pada Majlis Makan Malam Gala Persatuan Ejen-Ejen Penghantaran dan Logisitik Selangor (SFFLA) 2023 di Hotel Wyndham, di sini, malam ini.
Anthony yang merupakan Setiausaha Agung DAP turut menjelaskan kerajaan ketika ini mempunyai sokongan yang mencukupi daripada gabungan beberapa parti.
Justeru, kata beliau, orang ramai diminta untuk meneruskan aktiviti harian dan perniagaan yang kini sudah pulih sediakala selepas berakhirnya pandemik Covid-19.

“Biar kami, orang politik yang uruskan hal ini. Cukup-cukuplah berpolitik kerana rakyat kini nak lihat kerajaan bantu untuk tingkatkan ekonomi mereka dan negara,” tegasnya. – KOSMO!ONLINE


Sukan SEA Kemboja 2023 buka tirai rasmi
Oleh MUHAMAD ARDIE PUTRA SUHAIMI

5 Mei 2023, 10:01 pm
PHNOM PENH – Tirai temasya sukan paling berprestij Asia Tenggara, Sukan SEA Kemboja 2023 akhirnya dibuka secara rasmi dalam acara yang penuh gilang gemilang di Stadium Nasional, Morodok Techo sebentar tadi.
Difahamkan hampir 80,000 peminat tempatan membanjiri kawasan kompeks ini sejak pukul 11 pagi sehingga menyebabkan kesesakan trafik sejauh lima kilometer di luar perkarangan stadium.
Peminat yang hadir ke stadium dihiburkan dengan beberapa persembahan nyanyian daripada artis terkenal tempatan, sebelum mereka disajikan dengan persembahan kebudayaan Kemboja.
Percikan bunga apa yang bergemalapan melimpahi ruang angkasa Phnom Penh menggamatkan lagi suasana upacara pembukaan sebentar tadi.
Ini merupakan buat julung kalinya Kemboja tampil menjadi penganjur sukan temasya dwitahunan dalam tempoh 64 tahun sejak ia mula diadakan pada 1959 dengan nama temasya Sukan SEAP.
Pembawa Jalur Gemilang, R. Sharmendran mengetuai kontinjen Malaysia yang dibarisi seramai 42 orang pegawai dan atlet berarak dengan bergaya selepas memperagakan busana batik berona biru untuk lelaki, manakala atlet dan pegawai wanita pula kelihatan ayu mengenakan batik berona merah.

“Baju ini merupakan baju tradisional negara, jadi detik-detik mengetuai perbarisan ini bukan sahaja satu penghormatan, tetapi akan saya kenang sampai bila-bila kerana bukan semua orang dapat merasai pengalaman ini.
“Saya ingin mengucapkan ribuan terima kasih kepada Majlis Olimpik Malaysia kerana memberi peluang ini.
“Kami sudah bersedia untuk berjuang, dan apatah lagi karate juga akan bermula esok, begitu juga dengan acara sukan lain, jadi saya mengharapkan agar kami semua dapat berikan aksi yang terbaik,” katanya. – KOSMO! ONLINE


Warga emas maut ketika pulang solat asar
Oleh AZMI NORDIN

5 Mei 2023, 10:02 pm
HULU SELANGOR – Seorang lelaki warga emas yang ingin pulang ke rumahnya selepas menunaikan solat Asar di masjid maut dilanggar sebuah lori di Jalan Persiaran Seroja, Bukit Sentosa, di sini, hari ini.
Kejadian kira-kira pukul 5.10 petang itu berlaku ketika mangsa dari Masjid Saidina Ali, Bukit Sentosa, di sini dalam perjalanan menghala ke rumahnya di Taman Kesumba, Bukit Beruntung.
Ketua Polis Daerah Hulu Selangor, Superintendan Ahmad Faizal Tahrim berkata, mangsa berusia 71 tahun itu menunggang motosikal jenis Honda Dash untuk pulang ke rumahnya.
Katanya, apabila berada di lokasi kejadian, mangsa dipercayai mengubah haluan dari lorong kiri kemudiannya ke lorong kanan jalan.
“Ketika itu juga, sebuah lori yang dipandu seorang lelaki berusia 39 tahun datang dari arah belakang dipercayai gagal mengelak lalu melanggar motosikal ditunggang mangsa,” katanya dalam kenyataan hari ini.
Menurut Faizal, mangsa yang mengalami kecederaan parah disahkan meninggal dunia di lokasi kejadian.

“Mayat mangsa kemudiannya dibawa ke Hospital Kuala Kubu Bharu untuk proses bedah siasat. Kes disiasat di bawah Seksyen 41(1) Akta Pengangkutan Jalan 1987,” katanya. – KOSMO! ONLINE.


Rakyat Indonesia kecewa bendera terbalik di Sukan Sea Kemboja 2023
Oleh KOSMO!

5 Mei 2023, 11:46 pm
PETALING JAYA – Tuan rumah Sukan SEA Kemboja 2023 menjadi tajuk utama warga Indonesia hari ini apabila menyaksikan kejadian bendera negara tersebut dipasang terbalik.
Kejadian tersebut berlaku ketika upacara pembukaan sukan terbesar Asia Tenggara ke-32 itu yang berlangsung di Stadium Nasional Morodok Techo malam tadi.
Bendera Indonesia telah dipasang secara terbalik ketika perarakan bendera-bendera kontinjen negara terlibat dibawa masuk ke stadium terbesar Kemboja itu.
Untuk rekod, bendera Indonesia mempunyai dua warna di mana warna merah berada di atas manakala putih di bawah.
Namun ketika upacara tersebut berlangsung, bendera Indonesia dipasang secara terbalik bertukar menjadi bendera Poland.
Laman web Asean Skyline yang memaparkan berkenaan sejarah tersebut turut diserang oleh netizen Indonesia yang sedih dengan kejadian tersebut.

“Ini bukan kali pertama, dulu pernah berlaku. Saya harap penganjur lebih peka selepas ini, ” kata seorang pengguna media sosial.
“Selamat datang Poland ke Sukan SEA, orang di sini rendah-rendah jangan main betul-betul ya,” tulis Ly Fong. – KOSMO! ONLINE.


Sajat makin aktif terima undangan menari di Australia
Oleh KOSMO!

5 Mei 2023, 10:09 pm
PETALING JAYA – Usahawan sensasi, Muhammad Sajjad Kamaruz Zaman atau Sajat dilihat semakin aktif membuat persembahan tarian dan hiburan bagi memenuhi undangan yang diterimanya di Australia.
Sajat menerusi perkongsian video di TikTok miliknya baru-baru ini memaklumkan, dia melakukan persembahan tersebut hanya sebagai hobi dan berasa puas apabila berjaya menghiburkan orang ramai yang hadir.
“Ini adalah hobi, orang invite (jemput) kita perfome (melakukan persembahan), kita buat. Kita di negara orang kena buat kawan, cari kawan baru,” katanya.
Dalam pada itu, perkongsian Sajat tersebut dilihat menerima pelbagai reaksi orang ramai termasuklah kecaman selain ada yang mendoakan usahawan kosmetik itu agar kembali berubah kepada fitrahnya. – KOSMO! ONLINE


Penghuni campak peti sejuk dari tingkat 23 pangsapuri
Oleh KOSMO!

5 Mei 2023, 9:30 pm
BEIJING – Seorang penyewa di Nanjing, China menimbulkan kemarahan orang ramai apabila membuang sebuah peti sejuk dari tingkat 23 bangunan pangsapurinya selepas tuan rumah menaikkan kadar sewa, lapor laman berita Thaiger semalam.
Tindakan berbahaya itu tidak mengakibatkan sebarang kecederaan, tetapi membangkitkan kemarahan penduduk setempat.
Kejadian berlaku pada 28 April lalu apabila lelaki tersebut terlibat dalam konfrontasi dengan ejen hartanah mengenai kadar sewa dan notis pengusiran.
Untuk melepaskan kemarahan, lelaki itu membuang sebuah peti sejuk dari tingkap rumahnya.
Polis kemudian menahan suspek selepas menerima aduan orang ramai.
Apabila penyewa itu dibawa keluar dari bangunan, sekumpulan penduduk tempatan mengepung dan menyerangnya. Mereka menuduhnya melakukan ‘cubaan membunuh’.

“Dia hanya mementingkan dirinya sendiri,” kata seorang netizen. – Agensi


Tapak kaki harimau belang dijumpai di Bukit Berekeh
Oleh ASLIZA MUSA

5 Mei 2023, 8:14 pm
SUNGAI SIPUT – Jabatan Perlindungan Hidupan Liar dan Taman Negara (Perhilitan) Perak mengesahkan tapak kaki haiwan liar yang ditemukan di Bukit Berekeh di sini, dipercayai milik harimau.
Pengarah Perhilitan Perak, Yusoff Shariff berkata, pemeriksaan dan pemantauan di lokasi penemuan sedang dijalankan Unit Harimau Perhilitan Perak selepas menerima aduan berkaitan kehadiran haiwan itu kelmarin.
Katanya, berdasarkan kesan tapak kaki yang dijumpai, harimau itu dianggarkan berusia antara lapan ke sembilan tahun.
“Memang ada kehadiran harimau belang di Bukit Berekeh di mana Unit Harimau Perhilitan Perak sedang menjalankan pemantauan di lokasi.
“Buat masa sekarang, kita mengambil langkah untuk menghalau haiwan liar itu masuk semula ke dalam hutan. Namun, jika harimau itu tidak masuk semula ke hutan dalam waktu terdekat, kita akan pasang perangkap,” katanya dalam kenyataan, di sini hari ini.
Menurut beliau, orang ramai mahupun penduduk sekitar dinasihatkan agar tidak bersendirian masuk ke dalam hutan atau ladang terutama ketika hari gelap iaitu pada awal pagi dan senja.

“Orang ramai diminta agar tidak memasang jerat atau melakukan provokasi sekiranya terserempak dengan harimau tersebut. Maklumkan segera kepada kami atau pihak berkuasa jika melihat haiwan itu atau ternampak individu dan kumpulan yang memburu harimau berkenaan,” katanya.
Terdahulu, tular di laman sosial, Facebook beberapa keping gambar tapak kaki haiwan liar dipercayai milik harimau di kawasan pendakian di Bukit Berekeh, Sungai Siput. – KOSMO! ONLINE


Lebih banyak mesin pengimbas di pintu keluar masuk Malaysia-Singapura
Oleh MOHAMAD FAIZAL HASHIM

5 Mei 2023, 10:01 pm
JOHOR BAHRU – Kompleks Kastam, Imigresen dan Kuarantin (CIQ) Bangunan Sultan Iskandar (BSI) di sini dan CIQ Kompleks Sultan Abu Bakar (KSAB), Gelang Patah akan dilengkapi dengan lebih banyak mesin pengimbas bagi memudahkan penumpang bas melalui proses kemasukan di pintu keluar masuk antarabangsa laluan darat itu.
Menteri Besar Johor, Datuk Onn Hafiz Ghazi berkata, penguatkuasaan dan penambahan bas penumpang juga akan dilakukan bagi mempercepat proses serta aliran trafik di kedua-dua pintu masuk berkenaan.
Beliau berkata, perkara itu dipersetujui selepas beliau melakukan pertemuan dengan Ketua Pengarah Jabatan Imigresen (JIM), Datuk Ruslin Jusoh yang melakukan lawatan kerja di CIQ BSI pada pagi tadi.
Lebih menggembirakan, jelasnya, JIM akan memperkenal formula baharu pertukaran syif bagi memastikan semua kaunter imigresen di pintu keluar masuk di dua-dua pintu masuk tersebut dibuka pada waktu puncak.
“Bagi memastikan semua kaunter beroperasi pada waktu puncak, formula baharu pertukaran syif akan diperkenalkan supaya tidak akan berlaku lagi pertukaran pada waktu puncak.
“Terima kasih saya ucapkan kepada Datuk Ruslin dan seluruh pihak Kementerian Dalam Negeri (KDN) kerana menyambut baik cadangan Kerajaan Negeri Johor dalam menangani isu kesesakan di Tambak Johor,” katanya menerusi hantaran di Facebook hari ini.

Terdahulu, Ruslin memberitahu, pelaksanaan formula baharu tersebut amat penting dalam memastikan tiada kesesakan pada waktu puncak kerana tiada kakitangan di kaunter akibat pertukaran syif pekerja.
Tambahnya, JIM sedang meneliti formula baharu pertukaran syif 7 pagi termasuk memperkenalkan formula baharu syif ditukar di luar waktu puncak.
Ketika ini, CIQ BSI kekurangan hampir 300 kakitangan bagi membolehkan agensi penguat kuasa itu melaksanakan pembukaan semua 284 kaunter secara maksimum pada waktu puncak. – KOSMO! ONLINE


10 fakta mengenai pertabalan Raja Charles III
Oleh KOSMO!

5 Mei 2023, 8:27 pm
Pertabalan Raja Charles III merupakan antara detik paling penting dalam sejarah monarki Britain. Seluruh dunia akan melihat monarki baharu itu dimahkotakan. Berikut 10 fakta menarik mengenai istiadat tersebut.

1. Pertabalan berlangsung pukul 11 pagi (waktu tempatan) 6 Mei 2023
Istiadat hujung minggu itu berlangsung antara Sabtu hingga Isnin 8 Mei 2023.
Esok, Raja Charles III dan Queen Consort Camilla akan dimahkotakan secara rasmi dalam istiadat khusus di gereja Westminster Abbey. Queen Consort Camilla akan memakai gelaran rasmi Queen Camilla semasa upacara tersebut.
Acara itu akan dihadiri ramai pemimpin dari seluruh dunia dengan berbilion-bilion penonton akan menontonnya di kaca televisyen.

2. Hidangan rasmi istiadat pemahkotaan adalah quiche.

Raja Charles III dan Permaisuri Camilla mengumumkan bahawa quiche atau tart Perancis sebagai hidangaan rasmi istiadat pertabalan mereka.

3. Rakyat Britain diberikan cuti tambahan sempena pertabalan Raja Charles III
Rakyat Britain mendapat cuti peristiwa pada Isnin 8 Mei 2023. Ini kerana Hari Pertabalan jatuh pada hari minggu iaitu Sabtu, justeru, kerajaan memberikan satu hari cuti tambahan untuk meraikan hari bersejarah tersebut.
Ini bermakna sekolah dan institusi pengajian lain di samping pejabat kerajaan serta kebanyakan premis perniagaan akan ditutup.

4. Majlis pertabalan diadakan di Westminster Abbey, London.
Istiadat pertabalan monarki baharu akan berlangsung di Westminster Abbey, London. Gereja berusia 900 tahun itu menjadi tempat di mana istiadat pertabalan, perkahwinan dan pengebumian monarki Britain diadakan sejak ratusan tahun dahulu.

5. Laluan perarakan pertabalan Raja Charles III lebih pendek berbanding pemahkotaan Ratu Elizabeth II
Pada tahun 1953, perarakan pemahkotaan Ratu Elizabeth II adalah lebih 8 kilometer dan mengambil masa dua jam.
Kali ini, laluan perarakan Raja Charles III dan Permaisuri Camilla cuma 2 kilometer atau satu perempat jarak perarakan untuk Ratu Elizabeth II.
Mereka akan melakukan perjalanan dari Istana Buckingham Palace dengan menaiki kereta kuda khas dinamakan Diamond Jubilee State Coach.
Perarakan tersebut akan melalui The Mall menuju ke dataran Trafalgar Square sebelum ke Whitehall serta Parliament Street dan berakhir di Westminster Abbey.

6. Terdapat banyak tradisi yang akan diikuti semasa pertabalan.
Pada permulaan upacara Pertabalan, Paderi Besar Canterbury akan memasyhurkan Raja Charles III kepada orang ramai.
Seterusnya, Raja Charles III akan mengangkat sumpah untuk melindungi Gereja England dan undang-undang negara.
Kemudian, baginda akan duduk di kerusi kayu lama dinamakan Kerusi Pertabalan. Kerusi itu dibina pada tahun 1300. Selepas itu, baginda akan diberikan sfera emas besar dan cogan alam.
Akhirnya, Raja Charles III dinobatkan dengan memakai mahkota istimewa. Baginda akan naik takhta dan semua orang akan berlutut untuk menunjukkan rasa hormat mereka. Permaisuri Camilla akan melalui istiadat sama.

7. Raja Charles III akan memakai Mahkota St Edward dan Permaisuri Camilla memakai Mahkota Ratu Mary.
Raja Charles III akan dinobatkan menurut tradisi diraja selama berabad-abad iaitu dengan memakai Mahkota St Edward.
Ia dinamakan sempena Raja Inggeris yang digelar St Edward the Confessor dan telah digunakan untuk memahkotakan raja-raja Inggeris sejak tahun 1300-an.
Versi baharu mahkota ini dibuat pada tahun 1661, kerana mahkota lama telah dileburkan semasa Perang Saudara.
Mahkota semasa diperbuat daripada emas padu dan bertatahkan 244 batu permata.
Permaisuri Camilla akan memakai Mahkota Ratu Mary yang diperbuat daripada emas dan perak serta mempunyai 2,200 butir berlian padanya.

8. Raja Charles III meminta 12 pemuzik untuk menghasilkan muzik istiadat pertabalan.
Raja Charles III telah meminta 12 pemuzik khas untuk mencipta muzik baharu untuk pertabalan baginda di Westminster Abbey.
Ini adalah peluang untuk menunjukkan bakat beberapa komposer dan pemuzik terbaik Britain.
Istana Buckingham mengumumkan bahawa pertabalan Raja Charles III akan menampilkan lagu baharu oleh Andrew Lloyd Webber dan 11 karya lain yang dicipta khas untuk Raja Charles III oleh komposer Britain.

9. Terdapat 2,000 orang sebagai tetamu.
Raja Charles III mengadakan majlis pertabalan lebih sederhana berbanding pertabalan Ratu Elizabeth II. Mendiang mempunyai 8,251 tetamu, manakala Raja Charles III cuma menjemput 2,000 orang.
Baginda turut mengundang monarki lain ke majlis tersebut seperti Putera Albert dari Monaco.
Terdapat juga orang kenamaan lain seperti wakil kerajaan dan kerabat diraja.

10. Raja Charles III memiliki lambang pertabalan
Raja Charles mendedahkan lambang pertabalan khas. Ia direka oleh Sir Jony Ive yang pernah bekerja di syarikat Apple. Lambang itu mempunyai bunga dari empat negeri yang membentuk United Kingdom iaitu mawar dari England, thistle dari Scotland, dafodil dari Wales dan shamrock dari Ireland Utara.
Semua bunga itu digulung bersama untuk kelihatan seperti Mahkota St. Edward’s manakala warna Union Jack digunakan. Lambang ini diletakkan pada banyak perkara yang berbeza termasuk barang pertabalan.

Sumber: AGENSI


Hasil kumpulan F&NHB naik kepada RM1.2 bilion
Oleh KOSMO!

5 Mei 2023, 8:24 pm
PETALING JAYA – Fraser & Neave Holdings Berhad (F&NHB) mencatat keputusan lebih kukuh bagi suku kedua berakhir 31 Mac 2023 (S2 TK2023) dipacu oleh prestasi yang lebih baik daripada semua unit perniagaan makanan dan minuman Kumpulan.
Hasil Kumpulan meningkat 8.9 peratus kepada RM1.2 bilion berbanding  RM1.107 bilion tahun lepas.
Untung operasi Kumpulan pada S2 TK2023 meningkat sebanyak 15.1 peratus  kepada RM126.0 juta, manakala untung selepas cukai meningkat 8.6 peratus kepada RM102.0 juta berbanding tempoh yang sama tahun lepas walaupun terdapat kos faedah yang lebih tinggi.
Menurut kenyataan yang dikeluarkan, momentum jualan yang positif hasil jualan musim perayaan dan sumbangan daripada Cocoaland menyaksikan Food & Beverages Malaysia (F&B Malaysia) mencatatkan peningkatan hasil S2 sebanyak 15 peratus kepada RM707.6 juta berbanding suku kedua tahun lepas.
Selain itu, bagi keputusan kewangan separuh pertama tahun berakhir 31 Mac 2023 (ST1 TK2023), hasil Kumpulan meningkat sebanyak 9.5 peratus kepada RM2.42 bilion.
“Ini merupakan peningkatan sebanyak RM210.8 juta berbanding tahun sebelumnya.

“Untung operasi Kumpulan meningkat 61.9 peratus berbanding tahun lepas menjadi RM350.9 juta dan untung selepas cukai melonjak 60.5 peratus kepada RM299.8 juta, meningkat daripada RM186.8 juta tahun lepas.
Mengulas mengenai pencapaian tersebut, Ketua Pegawai Eksekutif F&NHB, Lim Yew Hoe berkata, prestasi yang bertambah baik disebabkan oleh beberapa  keputusan perniagaan strategik sejak dua tahun lepas yang membolehkan syarikat menjadi lebih berdaya saing dan tangkas.
Keputusan ini juga meletakkan asas untuk pertumbuhan seterusnya dalam pasaran.
“Permulaan tahun kami adalah sangat sibuk dan mula membuahkan hasil. Kami berjaya menempuh keadaan pasaran yang sentiasa berubah dan mencabar dengan strategi harga dan portfolio yang lebih baik.
“Tambahan lagi, pelaburan kami dalam penyelesaian pengurusan rantaian bekalan, pengurangan banjir dan tenaga boleh diperbaharui telah mula menunjukkan kecekapan kos dan logistik jangka panjang serta pengurusan risiko yang lebih baik untuk operasi kami,” ujarnya.
Tambah beliau, salah satu segmen pertumbuhan utama Kumpulan iaitu makanan bungkusan halal, Cocoaland telah menyumbang secara positif kepada Kumpulan dan pihaknya komited kepada masa depan yang cerah dengan pemerolehan ini.
Berkaitan ladang tenusu bersepadu di Ladang Permai Damai, Yew Hoe menerangkan, Kumpulan kekal komited untuk menyiapkan fasa satu projek ini menjelang bulan Disember 2024 yang mana proses pemerahan susu yang pertama dijangka bermula.
“Ini akan membolehkan Kumpulan untuk tidak terlalu bergantung pada susu import serta menggalakkan pertumbuhan industri pertanian tempatan serta menyumbang kepada keterjaminan makanan di Malaysia,” terang beliau. -KOSMO!ONLINE


Jurulatih bola ugut adik ipar dengan pisau ditahan
Oleh AZMI NORDIN

5 Mei 2023, 8:33 pm
AMPANG JAYA – Polis menahan seorang jurulatih bola sepak selepas disyaki mengugut adik ipar lelakinya disebabkan perselisihan faham di kediaman keluarganya di Taman Cheras Indah, di sini, kelmarin.
Mangsa berusia 31 tahun itu pada mulanya datang ke kediaman keluarga mentuanya pada pukul 2 pagi Selasa lalu, sebelum diugut abang iparnya berusia 41 tahun yang bertindak menggunakan pisau.
Ketua Polis Selangor, Datuk Hussein Omar Khan berkata, bertindak atas maklumat kes ugutan jenayah di sebuah rumah Jalan Indah, Taman Cheras Indah, di sini, sepasukan Polis dari Bahagian Siasatan Jenayah Daerah Ampang Jaya membuat tangkapan ke atas suspek di kediaman terbabit.
Menurutnya, punca kejadian adalah perselisihan faham dalam keluarga.
“Pihak polis juga telah merampas beberapa barang kes disyaki digunakan dalam kes ini. Semakan rekod jenayah lampau dapati suspek mempunyai satu rekod jenayah tidak dikehendaki.
“Ujian saringan awal air kencing juga dapati negatif di mana suspek ditahan reman untuk siasatan lanjut,” ujarnya.

Beliau berkata, kes disiasat mengikut Seksyen 506 Kanun Keseksaan. – KOSMO! ONLINE.


Suami upah anak saudara bunuh isteri pertama
Oleh KOSMO!

5 Mei 2023, 8:30 pm
JAKARTA – Seorang suami di Indonesia ditahan kerana membunuh isteri pertamanya pada Sabtu lalu, lapor laman berita Mothership semalam.
Suspek dikenali sebagai Z, 48, telah meminta bantuan anak saudaranya, TA, dan adik iparnya, S, 26, untuk membunuh isterinya, Jumiati, 38, dengan bayaran 1.5 juta rupiah (RM453).
Menurut Unit Siasatan Jenayah Polis Mamuju Tengah, Z beristeri dua. Jumiati merupakan isteri pertamanya yang tinggal di Mamuju Tengah, manakala isteri keduanya tinggal di Bone.
TA dan S tiba di Mamuju Tengah tiba pada 24 April lalu. S yang merupakan saudara lelaki kepada isteri kedua Z dibayar 5,000 rupiah (RM151) untuk menemani TA.
Berdasarkan bukti yang ditemui pada telefon bimbit mangsa, TA dan Jumiati kononnya bertukar panggilan dan mesej teks. TA kemudian menjemput Jumiati untuk berjumpa.
Di Kampung Sukamaju, TA menikam Jumiati menggunakan sebilah pisau sebanyak lima kali. Mangsa ditemui berlumuran darah di tepi jalan oleh penduduk kampung pada petang 25 April lalu.

Polis menahan Z dan S di Bone pada 29 April, manakala TA masih dalam buruan polis. Pertikaian harta didakwa motif pembunuhan itu.
Ketua Polis Daerah Mamuju Tengah, Amri Yudhy berkata, pelaku merancang membunuh isterinya kerana mangsa didakwa mengawal harta mereka.
Menurut laman berita Detik, Z membunuh isterinya untuk merampas harta wanita itu.
Ketua Unit Siasatan Jenayah Polis Mateng, Iptu Fredy berkata, Z mahu mengambil alih ladang kelapa sawit dan ladang lembu milik isterinya.
Ketiga-tiga suspek akan didakwa mengikut Kanun Jenayah dan berdepan hukuman mati. – Agensi


Tiga warga Malaysia dari Sudan selamat tiba di Jeddah
Oleh AMREE AHMAD

5 Mei 2023, 8:24 pm
PUTRAJAYA – Seramai tiga rakyat Malaysia yang terkandas di Sudan dilaporkan selamat tiba di Pangkalan Laut Raja Faisal, Jeddah, Arab Saudi pada pukul 12.50 tengah malam tadi.
Berita gembira itu disahkan Menteri Luar, Datuk Seri Dr. Zambry Abd. Kadir yang menjelaskan kejayaan itu hasil usaha kerjasama melibatkan pelbagai pihak.
“Ini termasuklah Pasukan Khas Operasi Sudan Wisma Putra, Kedutaan Besar Malaysia di Sudan dan Arab Saudi serta pihak Kerajaan Arab Saudi,” katanya menerusi kenyataan tadi.
Kelmarin, beliau memaklumkan tiga warga Malaysia yang tidak pernah berdaftar dengan pihak kedutaan di ibu kota Khartoum masih lagi terkandas di Sudan.
Mengulas lanjut, Zambry berkata, tiga rakyat Malaysia itu yang merupakan seorang wanita dan dua anaknya telah menaiki kapal HMS Amanah milik Tentera Laut Diraja Arab Saudi.
“Ketibaan mereka itu disambut sendiri oleh pegawai Konsulat Jeneral Malaysia di Jeddah dan kemudian dibawa ke tempat penginapan disediakan kerajaan Arab Saudi.

“Ketiga-tiga mereka dijangka tiba di tanah air pada 5 pagi Ahad ini menerusi pesawat Saudia penerbangan SV842 yang diuruskan Wisma Putra dan Konsulat Jeneral,” jelasnya. – KOSMO! ONLINE


Budak lelaki terpaksa membesar sebagai gadis
Oleh KOSMO!

5 Mei 2023, 9:00 pm
OTTAWA, Kanada – Seorang budak lelaki terpaksa menjalani pertukaran jantina tanpa persetujuan dan membesar sebagai perempuan selepas doktor secara tidak sengaja merosakkan kemaluannya semasa prosedur berkhatan, lapor portal berita Daily Star semalam.
David Reimer yang dilahirkan sebagai Bruce, dipaksa untuk membesar sebagai seorang gadis oleh ibu bapanya di bawah penyeliaan seorang ahli psikologi .
Pada tahun 1960-an, perkembangan perubatan dalam membentuk semula kemaluan lelaki tidak begitu maju berbanding kemaluan perempuan.
Seorang pakar hubungan seksual, John Money berjaya meyakinkan ibu bapa Reimer bahawa anak mereka akan paling bahagia hidup sebagai wanita dengan alat ‘kelamin’ yang berfungsi tetapi pengkritik-pengkritik berkata, Money tidak beretika kerana menggunakan budak itu sebagai bahan kajian hipotesisnya.
Reimer mempunyai zaman kanak-kanak yang tidak bahagia. Ketika dia berusia 14 tahun, ibu bapanya memberitahunya tentang pertukaran jantina tersebut.
Tidak lama kemudian, dia menjalani pembedahan bagi mengukuhkan lagi jantinanya sebagai wanita dan menjalani kehidupan seperti bekerja di rumah penyembelihan sebelum melakukan beberapa pekerjaan ganjil.

Dia akhirnya berkahwin dengan seorang wanita bernama Jane pada tahun 1990. Dia mengambil tiga anak Jane sebagai anak angkatnya.
Di sebalik percubaan Reimer untuk menjalani kehidupan normal, hubungan yang sukar dengan ibu bapanya kerana keputusan mereka, pengangguran jangka panjang dan kematian saudara kandungnya menjadikan kehidupan Reimer penuh konflik.
Pada pagi 4 Mei 2004, dia memandu ke tempat letak kereta di sebuah kedai runcit  di Winnipeg, Kanada, dan secara tragis menembak kepalanya sendiri dengan senapang patah ketika itu berumur 38 tahun. – Agensi


Rugi hampir RM4 juta selepas pokok durian diracun
Oleh KOSMO!

5 Mei 2023, 10:00 pm
BANGKOK – Seorang petani di Selatan Thailand menangis selepas mendapati kelmarin bahawa kebanyakan pokok duriannya telah diracun, menyebabkannya rugi sekitar 30 juta baht (RM3.9 juta), lapor portal berita Thaiger hari ini.
Charin Phuachai, 51, tinggal bersama keluarganya di daerah kecil Hat Phan Kraj dalam wilayah Chumphon.
Charin mempunyai 25 pokok durian Mon Thong berusia antara enam hingga tujuh tahun di dusunnya tetapi telah diracun oleh individu tidak dikenali, menyebabkan 20 daripadanya mati.
Portal berita Sanook melaporkan, batang pokok yang terjejas bertukar warna menjadi hitam, dan daunnya gugur serta meninggalkan dahan kosong, manakala buah durian gugur dan berlonggok di bawah pokok.
Charin percaya bahawa pokok-pokok itu diracun menggunakan racun rumpai pembunuh tunggul.
Petani itu akan menuai durian dalam masa sebulan dan menjualnya pada harga 160 hingga 180 baht (RM160 hingga RM23.68) untuk satu kilogram.

Dia menganggarkan akan memperoleh pendapatan sebanyak 600,000 baht (RM78,938) tahun ini dengan setiap pokok menyumbang sekitar 20,000 baht (RM2,631).
Dengan jangka hayat pokok durian adalah 50 tahun, 20 pokok yang mati itu akan menjana 30 juta baht selama beberapa dekad. – Agensi


Kerjasama MBA, MASA perkasa industri maritim domestik
Oleh KOSMO!

5 Mei 2023, 8:12 pm
PETALING JAYA – Persatuan Bunkering Malaysia (MBA) telah bekerjasama dengan  Persatuan Pemilik Kapal Malaysia (MASA) bertujuan untuk melonjakkan industri maritim domestik ke peringkat pertumbuhan seterusnya.
Kerjasama eksklusif selama tiga tahun itu akan menggalakkan pekerjaan kapal tempatan dan menyediakan lebih banyak peluang untuk peserta Malaysia dalam aktiviti bunkering dan perdagangan.
Satu memorandum persefahaman (MoU) telah dimeterai susulan daripada kerjasama tersebut sebagai usaha untuk membendung pengaliran keluar dana dengan mengutamakan peserta bunkering tempatan.
 Ia juga akan menangani aktiviti haram dalam bidang bunkering dan perkapalan.
Di bawah MoU tersebut, para penandatangan akan berkongsi maklumat tentang ahli berdaftar mereka atas permintaan serta berkongsi berita atau peraturan terkini berkaitan marin Malaysia dan Pertubuhan Maritim Antarabangsa.
Di samping itu, kedua-dua pihak akan bekerjasama dengan pihak berkuasa yang berkaitan dalam mengelakkan sebarang pertindihan dalam usaha mereka untuk menambah baik industri perkapalan dan maritim.

Mengulas mengenai pemeteraian MoU tersebut, Pengerusi MBA, Tan Sri Mohd. Bakri Mohd. Zinin berkata, kerjasama ini adalah perlu bagi memastikan pemilik kapal tempatan adalah penerima utama permintaan masa depan yang teguh.
“Dengan pertumbuhan berterusan dalam aktiviti perdagangan dalam negara, landskap bunkering Malaysia mempunyai masa depan yang cerah dan teguh,” katanya.
Beliau berkata demikian dalam kenyataan bersempena pemeteraian MoU di antara dua pihak yang disaksikan oleh Menteri Pengangkutan, Anthony Loke di sini.
Sementara itu, Pengerusi MASA, Mohamed Safwan Othman menjelaskan, pihaknya melihat usaha sama tersebut akan membolehkan kedua-dua pihak  membangunkan peluang perniagaan yang boleh dilaksanakan untuk peserta tempatan.
“Ini penting dalam mengukuhkan lagi suasana maritim tempatan, terutamanya perkhidmatan bunker dan perkapalan.
“Sebagai sebuah badan industri yang telah wujud selama lebih empat dekad, MASA boleh menyumbang dengan ketara dengan memberi nasihat tentang amalan terbaik industri.
“Kami berharap melalui kerjasama ini, cabaran dan risiko yang dihadapi oleh pemilik kapal Malaysia dapat dikurangkan untuk pertumbuhan yang lebih baik pada masa hadapan,” ujarnya. -KOSMO!ONLINE


Tun M saman Anwar RM150 juta
Oleh Abdul Rahman Razali

5 Mei 2023, 7:22 pm
Tun M saman Anwar RM150 juta | 15 MINIT MMTV 5 MEI 2023